text:
Passe cinc
mil personis si son dadis adun il prin di Jugn a Baiona / Bayonne par
rivendicâ la nassite di une Coletivitât teritoriâl che e cjapi
dentri dute Ipar Euskal Herria, o sei la part setentrionâl dal Paîs
Basc che si cjate dentri intal stât francês. In prime file, daûr
dal strisson cu la scrite “Lurralde kolektibitatea orain!”
(Coletivitât teritoriâl cumò), a jerin cetancj rapresentants
politics (socialiscj, ecologjiscj, nazionaliscj bascs, centriscj e di
altris areis politichis ancjemò) e aministradôrs locâi, ma ancje i
rapresentants des categoriis economichis e des organizazions
culturâls che a sostegnin cun fuarce cheste rivendicazion. L’obietîf
al è chel di svilupâ un sogjet juridic di dirit public che al cjapi
il puest dai dipartiments atuâi e che al vedi competencis autonomis
sul plan de economie, dai traspuarts, de agriculture, dal turisim, de
cjase, de cooperazion transfrontaliere, de culture e de lenghe
basche. La vilie de manifestazion, il ministri francês dal interni
Manuel Valls, che si veve za fat notâ pe sô linie dure cuintri des
rivendicazions baschis, al jere intervignût par manifestâ la sô
contrarietât publiche al progjet.
Font:
Le Journal du Pays Basque, 01/06/13; Gara, 02/06/13; La République
des Pyrénées, 02/06/13


c: text/html

text:
Strassolt Disore
Daûr la tradizion, Strassolt al fo fat sù in ete otoniane par contrastâ lis scorizadis dai Ongjars ma al è probabil che lis origjins dal complès, baluart cuintri de pericolose presince bizantine che e vignive dal litorâl, a sedin langobardis. La famee, dissendente dai sovrans di Lavarian, e partignive ai feudâi libars, vâl a dî stanziâts in Friûl prime dal 1077, an de formalizazion dal podê temporâl dal patriarcje di Aquilee, e in ogni ete e ve un rûl di prin plan inte storie furlane. Ator dal torat antigon, discjavaçât tal Votcent ma ancjemò alt 12 metris, si disvilupe il cjistiel disore, dulà che si rive passant pe antighe puarte Cjistigne, cul palaç signorîl che al da suntun zardin elegant, cercenât di cors di aghe, cun diviers cjasaments che une volte a vevin funzion agricule e aministrative e cun tal mieç la glesie di Sant Nicolau, antighe capele cjistielane slargjade tal Sietcent, di biel disen, cun esemplis interessants di art locâl. L'interni dal palaç (che al fo abitât ancje dal maressial Radetzky, om di une contesse Strassolt) al presente ambients siôrs di memoriis familiârs.

robotstxt: allowed

filter: keep


text:
La traduzion e je la ricercje continue di un ecuilibri jenfri fedeltât semantiche, esegjesi e creativitât.
Cualchi volte, ma no tant da râr, Dante al lasse al tradutôr un bon teren par esprimisi in autonomie, daûr des normis de sô lenghe. Chest al sucêt, par esempli, cuant che si lavore di ironie e cuant che il sens si colore di tintis fuartis. Fevelant de male condote florentine (If XXVI 1-3), Dante al dîs:
Godi, Fiorenza, poi che se’ sì grande
che per mare e per terra batti l’ali,
e per lo ’nferno tuo nome si spande!
La ironie di Dante in furlan si pues rindile cussì:
La ironie di Dante in furlan si pues rindile cussì:
Gjolt, Florence, che grande tu sês tant,
che tu svolampis par mârs e par tieris,
e par l’infier la tô nomee si spant!
"Batti l'ali" si cumbine ben cun "svolampis", verp che al mostre il svolâ scoordenât e fadiôs di un ucielat masse grant (NP 1158).


text:
Parteulis: gleseute di Sant Andree
Home Trois Troi Furlan Prime tape Parteulis Foto 2
Aquileia - Aiello
La Gleseute di Sant Andree plene di memoriis storichis (si cjatin iscrizions romanis in materiâi di ripuart) e artistichis: rilêfs massenzians e afrescs dal XIII secul (Martueri di Sant Andree) e XV-XVI secul (figuris dai Sants intal arc trionfâl).
Intal 1989 intal cjanton Sud-Ovest de glesie dilunc di un sgjâf archeologjic al è stât cjatât un piçul tesaur. Intun recipient di crep a son stadis contadis ben 1164 monedis di arint dal patriarcje Bertolt di Ardechs, dai vescui di Triest e Voltaic di Bernart II duche di Carinzie (il periodi des monedis al va dal 1218 -1260). Vuê lis monedis a son esponudis tal Museu Archeologjic di Cividât.
Steme comunâl
di Rude
Aquileia - Aiello
Steme comunâl
di Rude


text:
1 RÊS (8:22-66)
Letôr: Carla Zossi
Grande preiere di Salomon
22Daspò Salomon al restà in pîts denant dal altâr dal Signôr in face di dute la semblee di Israel. Al alçà lis mans viers dal cîl 23e al disè: “Signôr, Diu di Israel! No ’nd è nissun Diu a pâr di te ni adalt tai cîi ni ca jù su la tiere, tu che tu sês fedêl al pat e che tu mantegnis il to bonvolê cui tiei fameis cuant che a cjaminin cun dut il lôr cûr denant di te. 24Tu âs mantignude cul to famei David, gno pari, la promesse che tu i vevis fate, e ce che tu vevis dite cu la tô bocje tu lu âs colmât vuê, cu la tô man. 25E cumò, Signôr, Diu di Israel, manten cul to famei David gno pari la promesse che tu i âs fate cuant che tu i âs dit: No tu restarâs mai sfurnît di une dissendence che si senti su la sente di Israel, presince di me, a pat che i tiei fîs a stedin atents cemût che si compuartin e a cjaminin denant di me come che tu âs cjaminât tu denant di me. 26Cumò, alore, Diu di Israel, ch’e deventi la peraule che tu i âs dite al to famei David gno pari.
27Ma Diu staraial pardabon cui oms su la tiere? Ve che i cîi e i cîi dai cîi no rivin a tignîti; ancjemò mancul cheste cjase che jo o ài fate! 28Scolte la preiere dal to famei e la sô supliche, Signôr gno Diu: scolte il berli e la preiere che il to famei al fâs vuê denant di te! 29I tiei vôi ch’a restin spalancâts dì e gnot sun cheste cjase, sun chest lûc che tu âs dit: Li al sarà il gno non. Scolte la preiere che il to famei al fasarà in chest lûc.
30Scolte la supliche dal to famei e dal popul Israel cuant che a prearan in chest lûc. Tu scoltiju dal lûc che tu sês a stâ, tal cîl, scolte e perdone.
31Se un al pecje cuintri dal so prossim e chel i mande une bramazion cuintri di lui e lu fâs zurâ denant dal to altâr in chest templi, 32tu dal cîl scolte e fâs sentence; fâs justizie fra i tiei fameis; condane il trist fasint colâ sul so cjâf la sô tristerie e salve il nocent paiantlu daûr de sô justizie.
33Cuant che il to popul Israel al sarà batût dal nemì parcè che al varà pecjât cuintri di te, s’al torne di te, al laude il to non, al pree, al gem viers di te in chest templi, 34tu scoltilu lassù in cîl, perdone il pecjât dal to popul Israel e torne a menâlu te tiere che tu ur âs dât ai siei vons.
35Cuant che il cîl al sarà inclostrât e no vignarà jù une gote di ploe parcè che a varan pecjât cuintri di te, s’a vegnin a preâ in chest lûc, a laudâ il to non e a pintîsi dal lôr pecjât parcè che tu ju vevis umiliâts, 36tu scolte lassù in cîl e perdone il pecjât dal to famei e dal to popul Israel, e dopo di vêur mostrade la strade buine ch’a àn di lâ, sborfe di ploe la tiere che tu i âs dade in ereditât al to popul.
37Cuant che il to popul al patissarà la fan, la peste, il rusin, il cjarvoncli, cuant che a plombaran i zupets o i viers, cuant che il nemì di chest popul al sidiarà une des sôs puartis, cuant che al capitarà cualsisei flagjel o pidemie, 38se un cualunche al pree cemût ch’al pò, al à il rimuars de sô cussience, al alce lis mans viers di chest templi, 39tu scolte là sù in cîl, là che tu sês a stâ, perdone e dâi a ognidun daûr che si merte parcè che tu tu cognossis il so cûr, – tu sês l’unic tu che tu cognossis il cûr di ducj – 40in mût ch’a vedin teme di te ducj i dîs ch’a vivaran su la tiere e che tu ur âs dade ai nestris vons.
41Ancje il forest che nol è dal to popul Israel, s’al ven di un puest lontan pa rvie dal to non – 42parcè che si sintarà a fevelâ dal to non grant, de tô man fuarte e dal to braç slungjât –, s’al ven e al pree in chest templi, 43tu scoltilu dal cîl là che tu sês a stâ, dài dut ce che il forest ti domande, di mût che ducj i popui dal mont a ricognossin il to non e a vedin teme di te come ch’al fâs il to popul Israel, e a sepin che chest templi che jo o ài fat sù al è pal to non.
44Se il to popul al va in vuere cuintri dai siei nemîs pal troi che tu lu varâs mandât tu e s’al pree il Signôr, voltât de bande de citât che tu âs sielzude e dal templi che jo o ài fat sù pal to non, 45scolte in cîl la sô preiere e la sô supliche e fâsii justizie.
46Cuant che a pecjaran cuintri di te, stant che no ’nd è nissun che nol fali, cuant che tu sarâs inrabiât cuintri di lôr, che tu ju butarâs tes sgrifis dal nemì e chei ch’a àn vinçût ju menaran presonîrs tune tiere nemie, dongje o lontane, 47s’a jentraran in lôr stes te tiere che ju varan menâts vie, se si pintissaran e ti prearan te tiere dai lôr parons disint: O vin pecjât, o vin fat mâl, o sin lâts fûr di strade, 48s’a tornin di te cun dut il lôr cûr e cun dute la lôr anime te tiere dai nemîs che ju varan menâts vie e s’a prein voltâts de bande de tiere che tu ur âs dât ai lôr vons, de citât che tu ti âs sielte e dal templi che jo o ài fat sù pal to non, 49scolte dal cîl là che tu sês a stâ, 50perdonii al to popul i pecjâts ch’al à fat cuintri di te e dutis lis ribelions ch’a àn su la cussience, dàur di jessi cjalâts di bon voli dai lôr parons, ch’a vedin dûl di lôr; 51parcè che a son il to popul e la tô ereditât, chei che tu âs fat saltâ fûr dal Egjit, di cheste fornâs pal fier.
52I tiei vôi ch’a sedin vierts a la preiere dal to famei e dal to popul Israel, par esaudîju in dut ce che ti domandaran. 53Tu sês stât tu a metiju a part come tô ereditât fra ducj i popui dal mont, stant a ce che tu âs dit a mieç dal to famei Mosè cuant che tu âs fat saltâ fûr i nestris vons dal Egjit, Signôr Diu”.
Salomon al benedìs il popul
54Finide dute cheste preiere e cheste supliche al Signôr, Salomon al jevà sù di li ch’al jere ingenoglât, cu lis mans tindudis viers il cîl, denant dal altâr dal Signôr 55e al restà in pîts. Al benedì ad alte vôs dute la semblee di Israel cussì: 56“Benedet seial il Signôr che i à dade pâs al so popul Israel daûr ch’al veve imprometût. Di dutis lis buinis peraulis ch’al à dit a mieç dal so famei Mosè no ’nd è lade falide une. 57Il Signôr nestri Diu ch’al sedi cun nô come ch’al à fat cui nestris vons, che no nus bandoni e che no nus buti di bande! 58Ch’al tiri i nestris cûrs de sô bande par ch’o ledin par dutis lis sôs stradis e o metìn in vore i comants, lis leçs e i ordins che ur à dât ai nestris vons. 59Chestis peraulis ch’o ài ditis di cûr denant dal Signôr ch’a puedin restâ dì e gnot denant dai vôi dal Signôr nestri Diu par che i fasi justizie al so famei e justizie al so popul Israel seont ch’al à dibisugne dì par dì. 60Alore ducj i popui dal mont a savaran che dome il Signôr al è Diu e che no ’nd è altris, 61e il vuestri cûr al sarà dut pal Signôr nestri Diu, par cjaminâ seont lis sôs leçs e meti in vore i siei comants come cumò”.
La fieste de dedicazion
62Il re e dut Israel cun lui a ufririn un sacrifici denant dal Signôr. 63Come sacrificis di comunion che i esibì al Signôr, Salomon al ufrì vincjedoi mil bûs e cent e vincj mil pioris e il re e dut il popul a dedicarin il templi dal Signôr. 64In chê dì il re al consacrà il centri dal curtîl ch’al è denant dal templi dal Signôr; al è li ch’al ufrì l’olocaust, l’oblazion e il gras dai sacrificis di comunion, parcè che l’altâr di bronç ch’al jere denant dal Signôr al jere masse piçul par fâ stâ dut l’olocaust, l’oblazion e il gras dai sacrificis di comunion.
65In chê ocasion, Salomon al fasè la fieste e ducj i israelits cun lui, un disordin di int, convignûts de jentrade di Amat fint al riul dal Egjit denant dal Signôr nestri Diu, par siet dîs. 66Podopo, te otave zornade, al mandà cjase la int; a benedirin il re e si ’nt lerin ognidun cjase sô, contents e cul cûr in gjonde par dut il ben che il Signôr i veve fat al so famei David e a dut il so popul Israel.


text:
Mai 2018
Mai - PRIME PAGJINE. EDITORIÂL - Tutelâ il paisaç par salvâ la memorie / Cungjò, Provincie di Udin! / PAGJINE 2 - Angela Felice, une vite pal teatri e pai zovins / La liceâl cu la voie di cambiâ il mont / GNOVIS. La cuintristorie di Floramo a Muçane par “Vino di lei?” | I volums de Patrie dal Friûl al Salon dal libri di Turin / PAGJINE 3 - «President Fedriga, ti scrîf…» / «Sanitât, conzelâ la riforme e cambiâ rote» / «Decentrâ e je cuistion di sorevivence» / «La Regjon che e torni a jessi motôr di disvilup» / PAGJINE 4 - Ospits di int… venite? / Schneider: «No valorizìn la nestre unicitât culturâl» / PAGJINE 5 - La odissee di un potenziâl turist interessât al Friûl multiculturâl / PAGJINE 6 - Il zafaran al met lidrîs simpri plui in Friûl / LA RICETE. Taiadeis cul speck, lidric ros e zafaran / PAGJINE 7 - La Universitât che e dismentee lidrîs e profetis / Scarpets, une art dute feminîl / PAGJINE 8 - PAÎS BASC. ETA, la storiche organizazion armade indipendentiste, si disfe in maniere definitive / SLOVENIE. Al vôt cuntune setemane di anticip / AUSTRIE. Ancje par preâ si scuen paiâ! / PAGJINE 9 - A scuele di politiche linguistiche. A Udin docents di dut il mont / “In alt o fradis” al sarà presentât in Setembar / PAGJINE 10 - Paolo Forte al conte il so Friûl “Al Buio” / Bràul, passe vincj agns di musiche sui palcs dal Friûl e no dome / I LIBRIS SIMPRI BOGNS. Une cjalade, cui voi di cumò, sul mont di une volte / NO PAR FURLAN, MA BOGNS. La utopie irlandese di Bobby Sands / PAGJINE 11 - I COLÔRS E LIS FORMIS DE STORIE: UN VIAÇ INTE ART DAL FRIÛL. Il manifest, segnât cul sanc, pe concuiste dignitose de Autonomie | La ore dal riviel. Il popul al ocupe la tiere / Un orghin gnûf di indreçament par definî la strategjie dal avignî / PAGJINE 12 - LIS PARABULIS DI PRE ANTONI. La stele e la viole / NO SON PERAULIS PAR VECJOS. Complotiscj / CE FÂ? Sant Zuan a Çurçuvint / COGNONS DAL FRIÛL / NETITI LA LENGHE //
*** I articui a son disponibii fracant sul titul. Buine leture.


text:
Eracsam
A Lenart la robe che i veve vût pesât di plui e jere stade tornâ a scrivi, ma aromai, dopo passât tant timp, nol jere plui un probleme…
Chê domenie di un vincj agns prime, cuant che al jere frut, come tantis domeniis i siei lu vevin menât in paîs, là dai nonos: come simpri, dopogustât, intant che i grancj a passavin oris a cjacarâ, a lui i plaseve di mats lâ a sfurigâ tal cjast cun so fradi.
Tra mil strafaniçs, polvar e fintremai vuaìnis secjis e scus di blave cheste volte al veve cjatât alc di speciâl, un piçul tesaur, ancjemò plui preziôs par vie che al colave just tal so moment: di un peçot e jere vignude fûr une mascare, dismenteade là sù cuissà di trop. Al veve pensât a colp che no sarès lade mâl cul so vistît di arlechin di râs, comprât di sô mari inte buteghe di zuiatui sul viâl: bon che e jere di len e no di plastiche, ma e jere biele slisse; un tic strambe, ma no veve chei nasons e chês bocjatis gresis che a savevin tant di vecjo, anzit no veve scuasi nissun rilêf, gjavadis lis busis dai voi e une bocje mieze vierte che no si saveve se e rideve o e zigave… infin infin ce che al deve plui tal voli al jere dome che e jere mieze blancje e mieze nere.
Le veve platade di corse tal so sac, cence che nancje so fradi si inacuarzès, e e jere restade li fin martars dopogustât, cuant che Lenart al veve di metisi in mascare par lâ ae fieste dai siei amîs: ce gust vistîsi di arlechin e cumò biade la ore si veve metût sù i bregons e la cjamese di mil colôrs, une scarpe tirade fûr di sot il jet e po ve che e ven fûr dal sac la mascare mieze blancje mieze nere.
“Ce biele, o ai propit gust di viodi cemût che mi sta!” dissal molant chê altre scarpe che no si veve ancjemò metût sù, e vie devant dal spieli di cjamare sô.
La mascare e jere biele, ma i deve une sensazion strambe: a cjalâsi tal spieli i vignive un sgrisul te schene, sù tal cjâf e fintremai dentri tal nâs.
Al veve scugnût sierâ i voi.
Tal tornâ a vierziju si veve cjapât la muse tes mans, al leve dut ben: nuie plui sgrisul, nuie di strani, dome che nol veve plui la mascare. Ce misteris…
“Boh, o metarai une di plastiche” … “spiete che mi mancje une scarpe”. Al jere lât svelt a tirâ sù la scarpe che al veve molât prime, ma no i jentrave: no si varès dismenteât plui la cjalade che i veve butât indaûr dal spieli chel altri Lenart, li fer cun dôs scarpis çampis in man.
di Spirt Anonim
Conte n. 17


text:
Tresesin denant di ducj
«Masse planc e cence plans». Cheste la situazion sul ûs public de lenghe furlane, tirade jù neri su blanc (o blu su zâl, se o vês miôr doprâ i colôrs dal Friûl, invezit che chei de scuadre di balon) in ocasion de Conference regjonâl di verifiche e di propueste su la atuazion de leç regjonâl 29/2007. Jenfri i tancj intervents, chest principi normatîf pe “tutele, valorizazion e promozion de lenghe furlane” al previôt che, dongje di un plan gjenerâl di politiche linguistiche proponût de Agjenzie Regjonâl pe Lenghe Furlane e fat bon de Regjon ogni 5 agns, i ents locâi e i concessionaris di servizis publics si indotin di un plan speciâl di politiche linguistiche, indulà stabilî i progjets di realizâ an par an (art. 27). Magari cussì no, tra il dî e il fâ al passe il Tiliment in plene che al sdrume ducj i bogns intindiments, si che duncje, chest articul nol è ancjemò stât metût in vore di nissun ent public. Dut cidin, alore? Par dîle juste, tai ultins mês alc al somee daûr a movisi (e no son dome i confins aministratîfs, dopo dal passaç di Sapade al Friûl).
Ae gnove aministrazion di Tresesin, cun di fat, no i à scjampade cheste mancjance e la maiorance si è subite metude sot par jemplâ il vueit e par mandâ un segnâl fuart a chei altris Comuns.
«Un tribût dovût - al marche il sindic Giorgio Baiutti - aes lidrîs de nestre comunitât, une realtât cetant siore di nons impuartants pe culture, pe tradizion e pe identitât furlanis, tant che i studiôs Andreina e Luigi Ciceri, il leterât Bindo Chiurlo, il poete e cjantôr Alan Brusini, ma ancje l’autonomist Marco De Agostini». La idee, in sumis, e jere za tal aiar prime des elezions dal Jugn dal 2017 e e je stade puartade indenant in gracie de consulence de ARLeF e cul entusiasim de zovine Alessandra Vanone, assessore ae culture e ai servizis scolastics, cun deleghe ae valorizazion de lenghe furlane.
«Il plan al sarà presentât in Zonte prin dal Istât, ma nô o vin za tacât a lavorâ su cualchidun dai obietîfs, massime chel de toponomastiche». Par cumò, lis indicazions bilengâls si cjatilis in municipi, ma in curt si viodaran ancje tai cartei stradâi gnûfs, tes comunicazions istituzionâls e tes scritis tai locâi publics. Un altri pont al è chel de valorizazion de cjase Ciceri, che e à di tornâ a deventâ un centri de furlanetât, come che e jere stade tai agns indaûr, cui lis riunions de Patrie dal Friûl e i incuintris pe autonomie de Regjon. Un setôr di tignî ben ad a ments al è ancje chel de scuele, li che si podarà colaborâ in gracie de sensibilitât de dirigjente scolastiche. A chest proposit, la assessore Vanone, che di mistîr e fâs la insegnante di inglês, e marche la impuartance di un aprendiment multilengâl tant che ricjece par confrontâsi cun realtâts diviersis e par metisi tes scarpis di chei altris. Ben la lenghe foreste a scuele, duncje, ma cence dismenteâsi dal furlan, dal moment che «il prin pas par discuvierzi il mont al è chel di cognossi ce che o vin a cjase nestre».
di Serena Fogolini


text:
Vinars 22 | Fevrâr 2019 | 942 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2002 | 1973 | 1972 | antecedentis |
Angelo Floramo al presente "La tribù di Levi" di pre Antoni Beline
10 di Fevrâr 2016
PAI INCUINTRIS di Vençon
DOMENIE AI 28 DI FEVRÂR DAL 2016
ANGELO FLORAMO AL PRESENTE
La tribù di Levi (vitis di predis)
apontament in Domo a Vençon aes 3 dopomisdì par cjantâ Gjespui e dopo scoltâ la presentazion dal libri inedit che al fâs part de Opera Omnia di pre Antoni Beline


text:
FELICI ma furlans
Vuê o cjatât par acident une serie furlane su YouTube: “FELICI ma furlans”. O ricuardi che cuant che mi soi interessât di furlan intal 2008, nol era tant ce cjatâ oben ce scoltâ su internet, e par chest ae fin o ai lassât di bande l’idee di imparâlu.
Par vie che nol è migo facil di cjatâ robe di cheste cualitât in furlan, le ai cjalade int’un flât cun grant interès, e dopo o ai decidût di lei “Il Friulano in tasca” di Assimil. O soi pardabon maraveât des similaritâts fra il furlan e il catalan e l’ocitano.
No sai ancjemò fevelâ furlan e per scrivi o ai dibisugne di dizionari, ma bisugne ben tacâsi di cualchi part, no mo?


text:
Vinars 22 | Fevrâr 2019 | 942 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2002 | 1973 | 1972 | antecedentis |
PRESENTAZION PAL LIBRI DI BARZALETIS DI PATATTI ROMEO ROMEO DA CONTE DIMPONÇ DI TUMIEÇ
11 di Fevrâr 2006
Ma il contestoriis di Dimponç al è vignût di me par unaltre reson. Parcè che al jere za stât la prime volte e al sa che, sul moment, i dîs la porche, parcè che no ai né timp né voe, ma dopo mi pintis e, come un macaco, i dîs di sì. Di fat o soi culì a ripeti la comedie di cualchi an indaûr, in ocasion de prime racolte di barzaletis intitolade la realtât de Cjargne cjalade in clâf umoristiche. Un libri che al à vût un acet fenomenâl. Mi contin che lu vevin metût a vendi dongje dai librons de Filologjiche, dute robe petenade e par studiâts, e la int e à sfulminât lis barzaletis e sbeleât i libris serios. No stait a pretindi che us disi se la int si è palesade svelte o stupide. Po stâi che, in chel moment, e vedi pensât che une biele ridade e vâl plui di un modon plen di nons e di datis. Paraltri ancje tal libri di Pinochio si lei che al à vendût il silabari, che so pari Sefut i veve comprât vendint la sô stiriane, par lâ a viodi il teatro dai pipinots. A contavin venti sù par Cjabie che, par vieri, un om al veve vendût il stali par comprâsi larmoniche. I plaseve plui la musiche che no il fen, lis vacjis e il ledan. Al jere un artist e un romantic, ancje se la int lu cjapave par un poltron e un pucefadìe. Ma il ridi, la ligrie, la serenitât, un piç di matetât a coventin. Lu disevi ancje inte presentazion al prin mac di contis: Il ridi, su di sé e sul prossim, al fâs ben a dut, tant al cuarp che a lanime, e al covente come il pan. Un che nol rît mai al è trist o malât. E un che nol vai mai, al fâs vaî chei dongje. Il ridi al è tant naturâl (o starès par dî necessari) pal om che une des definizions di chest imprest imparentât cu la simie al è animal ridens, un nemâl chal rît. Veramentri ancje un cjanat salvadi brut e soç lu clamin jena ridens ma, plui che ridi, la jene e sghignis. Jo o vevi un cjan chal rideve, ma a àn tacât a dîmi che nol jere just e alore i ai improibît di ridi denant de int, parcè che la int e je mate e invidiose e nol è ce fidâsi.
Il ridi, come sfogo salutâr e come segnâl di armonie interiôr, di une persone che e vîf in maniere positive il rapuart cun se stesse, cui oms, cul mont e cun Diu, al è une gracie di domandâle ogni dì a la Madone e ai sants, ancje lôr animis contentis pal fat cha jerin inocentis e buinis. Vêso mai viodût un sant rabiôs? Puedial un rabiôs e un salvadi jessi considerât un sant? Cui laressial a impiâ une cjandele e a domandâi la gracie a un sant o une sante cuntune muse di disperât e une cuarnadure di fâ spavent? Par chel o dîs che, sore dut tai timps calamitôs e grivis di vuê, là che si à dut e no si è contents di nuie, une biele racolte di barzaletis e di contis gjoldibilis come chês di Romeo e je un regâl preziôs, une midisine spirtuâl, une gracie. Ancje pal fat che nus fasin ridi cence nissune tristerie e cence ofindi nissun, che je la vere maniere di cjapâ lironie e la satire. Fâ ridi la int cence fâ vaî o inrabiâ linteressât. E Romeo, bon come il bon pan, anime legre e libare, nol sarès bon di fâi mâl a une moscje e in plui, robe rare, prime di fâ ridi cu lis sôs storiis, cul so mût di contâ sclet e saurît, al fâs ridi cui siei vôi, spieli trasparint di unanime in pâs. Lis ridadis che lui al fâs fâ ai siei scoltadôrs o letôrs a partissin prime di dut de simpatie e de pâs e de contentece che lui al trasmet di dute la sô persone. Une persone biele, splendide, benedete.
Nol è il câs, culì, di passâ lis contis une par une. Jo o ai dome di presentâ il libri, no di jentrâ tal merit des sengulis pagjinis e storiis. Se no al sarès come meti su la taule un biel gei di mêi o di lops dopo di vêur dade une roseade. Al è just e biel che ognun al cerci, al supi, al gjoldi chest ben di Diu tirât fûr de vite di ogni dì. Come chê altre volte, i protagoniscj des nestris storiis, gjavant i triestins e i garbenîrs, a son int che vîf e e opere sù pes monts, tes borgadis e tai paîs de nestre biele e cjare Cjargne. No ai capît se chest al è un compliment o une ofese, un at di stime o un at di disistime. Romeo tirial fûr i siei personagjos dai paîs parcè che a son ancjemò indaûr rispiet a la creme o mafie tumiecine o parcè che dome lassù al è restât alc di gjenuin? I oms e lis feminis des valadis dal But, dal Cjarsò, dal Dean e dal cjanâl Petec sono int fûr dal mont, restade fûr de storie e condanade a une emargjinazion simpri plui marcade e e penalizant o ben sono i unics cha an ancjemò un mont, un stîl di vite, une caraterizazion, une personalitât, une identitât, une muse? Sono indaûr lôr o sino fûr nô? Sono di compatî o di invidiâ? Sono i plui stupits o i plui furbos? Domandis che al è just fâlis, par vê un orientament e un pont di riferiment, une unitât di misure dal om e de civiltât.
Dant une cjalade a cheste biele racolte di situazions tragjicomichis, mi soi inacuart che Romeo al privilegje, fra lis tantis, dôs categoriis di personis: i cjocs e chei che a fasin (o a subissin) i cuars. Grant part des barzaletis, lis plui bielis e spassichis, a son propit chês dai cjocs e dai putanîrs, dôs categoriis di personis simpatichis par chei altris ma no par chei che ju provin e a scuegnin fâ i conts cun lôr. Int che ti fâs spreçâ la panze a fuarce di ridi cuant che a son in cjase di chei altris, ma che ti fasin sclopâ di gnervôs e di displasê se tu ju âs in cjase tô. Di fat lis dôs plui grandis disgraciis che a podevin capitâ tune famee a jerin un om cjoc, che al mangjave ducj i siei sudôrs e ancje il pan de femine e dai fruts par bevi, e un sarcandul che al ruvinave la sô famee e chês altris par sbrocâ lis sôs golis e lis sôs purcitariis. Dôs tragjediis che no si savarès cuâl che je la piês. Forsit la prime, parcè che, a une certe etât, i imprescj no ti funzionin plui, cu la cuâl che la sêt no cale ma e cres. E je la storie dolorose di chei doi oms sfurtunâts cha vevin cjoltis dôs feminis pôc di sest. Une e faseve la sdrondine e chê altre e scolave. Intivâts dopo agns e domandât cemût cha levin lis robis, i rispuint il prin: Cjale mo, copari. Graciant Idiu, cu letât e à smetût. E la mê i rispuint chel altri e bêf plui di simpri.
A son doi argoments une vore delicâts, cha àn segnât e fat tribulâ tantis fameis de nestre Cjargne e dal Friûl. Forsit al sarès il câs di domandâsi il parcè che un om o une femine si ruvinin in chê maniere, pierdint la salût e lonôr. Cence volê fâ il miedi o il psicanalist, o crôt che pierdintsi tal bevi o lant a pelandonâ e a scraç, une persone e cîr, par stradis sbaliadis, di risolvi un probleme vêr: la mancjance di afiet e di comprension. Se tante int butade malamentri e ves cjatât plui afiet, forsit e sarès vuaride o no si sarès pierdude cussì a la svelte e cussì in profonditât. La barzalete e je il spieli de vite, parcè che e je rigjavade de vite. E si fasarès ben, dopo di vê ridût, a fermâsi un lamp a rifleti cun serietât e cun onestât sun chestis disgraciis.
Jo o ai vût mût di cognossi, tai miei agns di Cjargne, tant chei che si ruvinavin e a ruvinavin la famee cul bevi che chei che si ruvinavin e a ruvinavin la famee lant a passon là che no varessin vût di lâ. E no mancjavin i câs ridicui. Come chel che, sintint a rivâ lom, al jere scjampât pal barcon cuntun pâr di bregons cjapâts sù di corse e a scûr, crodint che a fossin i siei e invezit al è rivât te ostarie cuntun pâr di bregons di garbenîr, cun tant di strissule rosse. Lu àn clamât par dute la vite il maressial. O come chel che al leve a passonâ tune cjase crodint che di fâle francje, ma lom tradît, chal saveve dut e al faseve il barbîr, cuant che si è presentât il cugnât, cence dî né eri né beri, cu la machignete lu à rocât a forme di crôs, come i mus.
Ma il câs plui curiôs lu à contât il gno predecessôr pre Bastian, in glesie, intant chal spietave che si des dongje la int pe messe grande. Al jere za parât. Al jere li, tai prins bancs, un trop di femenutis devotis e peteçonis e lui ur domande: Vêso savût di chel câs di Pordenon, di chê femene che i faseve i cuars al om?. Po no che no vin sintût. Ce esal sucedût po, siôr plevan?. Alore pre Bastian al conte di une femine zovine e murbinose che e tradive lom e lu faseve dispes, parcè che lui al jere simpri vie cul camion. Une brute dì, lom al ven fermât dai pulizais parcè che nol à la patente. Al torne di corse a cjase par procurâsi i documents e no ti cjatial la femine in vore cuntun sarcandul? Il bec al scjampe come il fum, ma la femine e reste come paralizade, che no se spietave. Lom, cul gnervôs che lu ardeve e cu lumiliazion che lu consumave, cence stâ a cincuantâ, al cjape sù une tace, le jemple di diserbant e i e fâs bevi a la femine. Joi, puare! a suspirin lis devotis. Ese muarte?. Po no no! al dîs pre Bastian. I è dome colât dut il pêl. E cumò tachìn la messe, che o sin in ritart.
Riguart ai cjocs, mi visi che e jere muarte une sante viele e la int e jere in vegle pal rosari. Sul tart, Viers miegegnot, cuant che si faseve la polente e si dave fûr il salamp e il formadi, al jentre un cjoc, par compagnâ ancje lui la preiere. I parincj de muarte, par creance, i esibissin un tai di vin. Lui lu alce cun solenitât e, cjalant atôr pe stanzie plene di int, al dîs: Auguri e vuê un an!.
Un altri câs al è capitât te ostarie dal Relio, a Val. Al jere un timp crût e doi cjochelis a vevin passade la zornade poiâts tal banc a scolâ. Intant al veve tacât a neveâ ma lôr no si jerin scomponûts. Sore sere, il Relio, stuf, ju mandà fûr par podê sierâ e stâ in pâs. Par disdete, si jere ingrumade tante di chê nêf che si stentave a lâ indenant e cussì i doi cjochelis, fats i prins pas, si inçopedarin tal grum di nêf e a colarin a bas. E li si indurmidirin di capot. Dopo une biele dade, un si svee e al cjate, distirât in bande di sé, chel altri. Copari! - i dîs stiçât Mi pâr che tu ti cjapis masse confidencis cun me. Cui ti aial dât il permes di vignî a durmî intal gno jet?.
Lauguri che i fâs di cûr a Romeo al è di podê contuinuâ a fânus il regâl de sô ligrie inocente e contagjose. La Cjargne e à dibisugne, vuê plui di simpri, di tornâ a cjapâ chê grinte, chê vivarositât, chê fuarce interiôr che i à permetût di frontâ in maniere positive sfidis tremendis. Cumò e sta passant un moment grivi parcè che la int e cale e, cul sierâsi des glesiis, des scuelis e des cjasis, ancje la int si siere simpri di plui. Bisugne tornâ a ridi, a reagjî, a ripiâ il gust di vivi e di scombati. O vin ridût cui pedôi, cu la miserie, cu lis disgraciis incrosadis, parcè che no vino di ridi cumò? Al è un sfogo liberant. E je une midisine psicologjiche straordenarie. Jo o ai vivût in Cjargne i agns plui stimolants de mê vite e lassù o sint che a son e a restin lis mês lidrîs. O vuei che la Cjargne e resti vive e fuarte, ciniche e ironiche, furbe e maliciose. Che e conservi come un patrimoni straordenari e unic la tante sapience, la tante passience, la tante fuarce, la tante santitât ingrumade tai secui. Che e puedi continuâ a sperâ, a lotâ, a cjantâ. A ridi. Par no fâsi ridi.
Visepente, ai 11 di fevrâr dai 2006, tal gno 65 an di scombatiment.


text:
1 CORINTS (16)
Letôr: Rita Zanini
Racomandazions, salûts e augûrs
161Sul cont de colete ch’o sês daûr a fâ pai sants, fasêt ancje vualtris come che ur ài ordenât a lis glesiis de Galazie. 2Ogni prime dì de setemane, ognidun ch’al meti vie ce ch’al à rivât a sparagnâ, par no scugnî fâ coletis cuant che o ven jo. 3Cuant che o vignarai, o mandarai cuntune mê letare chei ch’o varês sielzûts par puartâ a Gjerusalem il regâl de vuestre caritât. 4E se ur semearà il câs ch’o ledi ancje jo, a partissaran cun me.
5O vignarai di vualtris dopo di vê traviersade la Macedonie; di fat o ài intenzion di traviersâ la Macedonie. 6Cuant che o sarai rivât li di vualtris, mi fermarai e o passarai ancje l’inviêr, par jessi dopo compagnât di vualtris pardut là ch’o larai. 7No vuei viodius dome di scjampon ma o speri di passâ un pôc di timp cun vualtris, se il Signôr al volarà. 8O restarai però a Efeso fintremai a Pentecostis, 9parcè che mi si è vierte une puarte grande e ben disponude, ancje se i contraris a son tancj. 10S’al ven Timoteu, fasêt in mût che nol vedi rivuart a stâ cun vualtris: al lavore pe vore dal Signôr compagn di me. 11Par chel nissun nol à di mancjâi di rivuart. E fasêtlu partî di li in pâs, par ch’al vegni di me, che lu spieti insieme cui fradis. 12Sul cont dal nestri fradi Apol, lu ài preât che mai di vignî di vualtris insieme cui fradis, ma nol à volût savênt di partî cumò; però al vignarà a pene ch’al varà ocasion.
13Veglait, stait salts inte fede, viodêt di jessi oms, tignît dûr. 14Fra di vualtris che si fasi dut tal amôr. 15Ancjemò une racomandazion, fradis: o cognossês la cjase di Stefane, ch’e je la primizie de Acaie e si è metude a servizi dai sants; 16viodêt di jessi ancje vualtris ubidients cun lôr e cun chei ch’a lavorin e a scombatin. 17O soi content de presince di Stefane, di Furtunât, di Acaic, che a àn cuviert il vueit de vuestre lontanance: 18a àn indalegrât il gno spirt e a indalegraran ancje il vuestri. Viodêt di savê preseâ personis come chestis.
19Us saludin lis glesiis da l’Asie. Us saludin tant tal Signôr Acuile e Priscje, insieme cu la comunitât che si dà dongje in cjase lôr. 20Us saludin ducj i fradis. Saludaitsi un cul altri cu la sante bussade.
21Il salût us al fâs cu la mê man, di Pauli. 22Se cualchidun no i vûl ben al Signôr, ch’al sedi cjonçât vie. Maranà tha: Ven, Signôr! 23La gracie dal Signôr Gjesù ch’e sedi cun vualtris. 24Il gno afiet cun ducj vualtris in Crist Gjesù!


text:
Ci spiace, ma non abbiamo trovato nessun risultato per: congressi e conferenze - sedi e centri
Prova con una nuova ricerca oppure torna in Home Page
Potresti essere interessato anche a
Attività simili nelle vicinanze
-
Congressi e conferenze - sedi e centri a Sorgono
-
Congressi e conferenze - sedi e centri a Meana Sardo
-
Congressi e conferenze - sedi e centri a Ortueri
-
Congressi e conferenze - sedi e centri a Tonara
-
Congressi e conferenze - sedi e centri a Austis
-
Congressi e conferenze - sedi e centri a Belvì
-
Congressi e conferenze - sedi e centri a Tiana
-
Congressi e conferenze - sedi e centri a Aritzo
-
Congressi e conferenze - sedi e centri in Sardegna
-
Congressi e conferenze - sedi e centri in Italia
FARMACIE DI TURNO
Gli appuntamenti
In città e dintorni


text:
25.9.14
Doman in edicule!
Pubblicât da I Gnognosaurs a lis 15:46
24.9.14
19.9.14
Il gnûf libri Gnognosaurs in alegât cul Messaggero Veneto, fra une setemane!!
Mandi a ducj i gnognofan!
Us scrivìn chest post par dâus in ateprime la notizie che vinars ai 26 di Setembar, Zornade Europeane des Lenghis, o podarês cjatâ in edicule, in zonte cul Messaggero Veneto, il gnûf libri dai Gnognosaurs:
«The Best(iis)»
Cheste la notizie in struc, chel ch’o cjatais sot al è par contaus alcaltri dal progjet: o vin gust di condividi alc di chel che al à dentri, duncje robe par gnognoapasionâts.
PRESIT E DIFUSION Il presit al sarà di 6,80 euro plui chel dal gjornâl e il libri al sarà dât fûr par dut il teritori des tre provincis furlanis (Gorizia, Pordenone, Udine). Lis copiis non sono tantis e us conseìn di prenotâ subit il libri li dal vuestri edicolant: propit par chest vin decidût di anticipaus la notizie, prime che vegni fûr sul Messaggero Veneto.
CONTIGNÛTS Il volump al met dongje tre des storiis plui bielis (o miôr: chês che stavin ben insiemit: DUTIS lis gnognostoriis a son bielis), une par libri jessût fin cumò. La prime, dal prin cumò esaurît, e je «Lis Origjins» che e sta vignint fûr a pontadis sul Messaggero Veneto che si sieraràn in setemane; sul libri a son tantis strichis in plui, che sul cuotidian no si rivave a metilis dutis. La seconde e je «A Vore», dal tierç libri «Gnognowood», e la tierce si intitule «Lis Vacancis», robe dal segont gnognovolump.
Ancje par chei che a vessin un o plui libris di chei passâts al è un libri di vêlu: dutis lis storiis a son stadis tornadis a colorâ di plante fûr, corezudis li che coventave e mioradis un trop di strichis.
LA PREFAZION Un dai orgois di chest libri e je la prefazion di Manuele Fior. Nassût intal 1975 a Cesene, ma di gjenitôrs furlans (anzit cjargnei) al è illustradôr e fumettist. Pluri premiât, intal 2011 al à vinçût il premi"Fauve d'Or" al festival di Angoulême in Francie, tant a dî l'Oscar dai fumuts. Nus à fat l'onôr di introdusi il volump cuntune descrizion dai nestris gnognoerois plene di snait.
CEMÛT LEI Al inizia dal libri a son tre pagjinis ilustradis che a spieghin cemût lei la grafie furlane, un imprest util par cui che al si svissine pes primis voltis ae lenghe scrite o par chei che a an gust di savênt di plui.
EDITÔR E COLLABORAZIONS L’editôr al è il mesîl La Patriedal Friûl, il sfuei storic fûr par fûr in lenghe furlane dai 1946. L'editing (corezions, lessic, omogjeneitât) nol è mai stât curât cussì ben in gracie de precise e apassionade colaborazion de dotoresse Linda Picco che è à viodût de revision. Un grazie ancje al grafic Alex Olivetto pe grande professionalitât e dedizion ae cause. La stampe le à curade la Lito Immagine di Rodean dal Alt, che aromai plui che un fornidôr si è concuistade il non di «la gnognotipografie»: chest al è il cuart libri ch'o fasìn insiemit, aromai a son dai amîs, e no son gnognos par nuie! Un grazie ancje al Messaggero Veneto e al diretôr Omar Monestier chei à crodût a fuart intal progjet. Il volump al è stât metût su in gracie dal contribût de ARLeF (Agjenzie Regjonâl pe Lenghe Furlane) che lu à sostignût cuntun finanziament.
Pubblicât da I Gnognosaurs a lis 15:25
Iscriviti a: Post (Atom)


text:
ROMANS (7)
Letôr: Monica Aguzzi
L’om al è liberât de sotanance de leç
71O no savêso, fradis – o feveli a int esperte di leç – che la leç e à fuarce sul om par dut il timp ch’al vîf? 2Di fat la femine maridade, in fuarce de leç, e je leade al om fin che lui al è in vite; ma se l’om al mûr, jê e je liberade dal dut de leç che le ten leade al so om. 3Pa la cuâl se jê, intant che il so om al è in vite, e va cuntun altri om, e je considerade adultare. Se invezit il so om al mûr, jê e je libare tai confronts de leç, di mut che no je plui adultare se e va cuntun altri om. 4Cussì, fradis miei, ancje vualtris o sês stâts fats murî a la leç in fuarce dal cuarp di Crist par jessi dâts a di un altri, a di chel che al è resurît de muart par che o podìn butâ alc di bon par Diu. 5Di fat cuant che o jerin sot dal podê de cjar, lis passions disordenadis peadis al pecjât, passions ch’a vignivin stiçadis midiant de leç, si discjadenavin tal nestri cuarp produsint dome robis distinadis a la muart. 6Cumò invezit o sin stâts sfrancjâts de leç, che nus tignive sotans, par podê servî Diu tal gnûf ordin dal Spirt e no in chel vieri de letare.
La leç no je par sè cause di pecjât
7Alore ce vino di dî? Che la leç e je pecjât? Ma vie po! Epûr jo o ài cognossût il pecjât dome midiant de leç. Di fat no varès cognossude la brame des passions se la leç no ves dit: No sta desiderâ. 8Ma il pecjât, cjatât un rimpin intal comandament, al à impiât dentri di me ogni sorte di bramis; di fat il pecjât cence la leç al è muart. 9Jo une volte cence la leç o vivevi; vignût però il comandament de leç, il pecjât al à cjapade vigorie 10e jo o soi muart. E il comandament, ch’al veve di fâmi vivi, al è deventât par me cause di muart. 11Di fat il pecjât, cjatât un rimpin, midiant dal comandament, mi à imbroiât e mi à copât midiant di lui. 12Partant la leç e je sante, il comandament al è sant, just e bon.
La leç no je par sè cause di muart
13Ma alore ce ch’al è bon si è tramudât in muart par me? Ma vie po! Ma il pecjât, midiant di ce ch’al è bon, mi fâs murî, par che si palesi pecjât e midiant dal comandament si palesi inmò di plui cause di pecjât.
14Di fat o savìn che la leç e je spirtuâl e invezit jo o soi di cjar, vendût sotan al pecjât. 15In efiets no rivi a capî nancje jo ce ch’o fâs: di fat no fâs ce ch’o vuei ma o fâs ce che no volarès. 16E s’o fâs ce che no volarès, o ricognòs che la leç e je buine. 17Dome che no soi plui jo a fâlu, ma il pecjât ch’al vîf dentri di me. 18Di fat o sai che in me, ven a stâi inte mê cjar, nol è a stâ il ben; parcè che o ài a puartade di man la voe dal ben ma no la virtût di fâlu. 19Di fat no fâs il ben che o volarès, ma o fâs ce che no volarès e al è mâl. 20Se alore o fâs ce che no vuei, no soi plui jo che lu fâs, ma il pecjât ch’al vîf dentri di me. 21O cjati in efiets cheste leç: propit cuant che o volarès fâ il ben, il mâl al è a puartade di man. 22Di fat, dentri di me, o soi d’acuardi cu la leç di Diu, 23ma tal gno cuarp o viôt un’altre leç, che i fâs vuere a la leç dal gno sintiment e mi rint sclâf de leç dal pecjât ch’e je tal gno cuarp. 24Joi, puar mai me! Cui mi liberaraial di chest cuarp distinât a la muart?
La soluzion finâl
25Ch’al sedi ringraciât Diu midiant di Gjesù Crist nestri Signôr! Sicheduncje jo, simpri chê persone stesse, di une bande o servìs cul sintiment la leç di Diu e di chê altre, cu la cjar, o servìs a la leç dal pecjât.


text:
1 RÊS (20:22-43)
Letôr: Benedetta Morandini
Avîs di une gnove vuere
22Il profete i lè dongje al re di Israel e i disè: “Sù mo! Fasiti fuart e viôt ben ce che tu âs di fâ, parcè che cul an gnûf il re di Aram al marçarà cuintri di te”.
23I fameis dal re di Aram i diserin: “Il lôr Diu al è un Diu des monts; par chel le àn vinçude cun nô. Ma se nô ju tachìn tal plan, o sin sigûrs di vinciju. 24Fâs cussì: pare vie ducj chescj Rês e met i prefets impen di lôr. 25Dà dongje une schirie grande precîs di chê che tu âs pierdude, tancj cjavai e tancj cjars; alore ju tachìn tal plan e le vinçarìn nô di sigûr”. Al scoltà il lôr consei e al fasè cussì.
Vitorie di Afek
26Sul tornâ dal an gnûf, Ben-Adad al mobilità i arameus e al lè sù a Afek par frontâ Israel. 27I israelits a forin mobilitâts e proviodûts di dut e a marçarin cuintri di lôr. Compats un rimpet di chel altri, i israelits a jerin tant che doi trops di cjavris, a la cuâl che i arameus a jerin une invasion.
28Un om di Diu al frontà il re di Israel e i disè: “Il Signôr al dîs cussì. Za che Aram al à vût il fiât di dî che il Signôr al jere un Diu des monts e no un Diu dal plan, o metarai tes tôs mans dute cheste fulugne di int e tu savarâs che jo o soi il Signôr”. 29A camparin par siet dîs un in face dal altri. La setime dì a tacarin batae e i israelits a pestarin i arameus, cent mil di chei a pît tune sole dì. 30Chei altris a scjamparin a Afek, te citât, ma lis muris a sdrumarin parsore dai vincjesiet mil ch’a jerin restâts.
Ben-Adad al jere scjampât ancje lui e al jere lât a parâsi in citât tun cjamarin. 31I siei fameis i diserin: “Sint mo. O vin sintût a dî che i Rês di Israel a son Rês di boncûr. Anìn, metìn sacs tor dai nestris ombui e cuardis tor dai nestris cjâfs e dinsi tes mans dal re di Israel; salacor ti lassarà salve la vite”. 32A pearin sacs tor dai lôr ombui e cuardis tor dai lôr cjâfs, si presentarin dal re di Israel e i diserin: “Ben-Adad, to famei, al dîs cussì: Ch’o puedi vivi!”. Al rispuindè: “Po isal ancjemò vîf? Al è pûr sì gno fradi!”. 33I oms le cjaparin di bon auguri e a spessearin a cjapâlu in peraule disint: “Ben-Adad al è to fradi”. Dissal Acab: “Lait a cirîlu”. Ben-Adad si presentà di lui, che lu fasè montâ sul so cjar. 34Ben-Adad i disè: “Ti tornarai lis tôs citâts che gno pari jes à cjoltis a to pari; tu podarâs metiti sù i tiei marcjâts par cont to a Damasc, come che gno pari int veve a Samarie”. “Jo, dissal Acab, ti lassarai libar, ma cuntun pat”. Acab al fasè un pat cun lui e lu lassà libar.
Un profete al condane Acab
35Un fi di profete i disè al so compagn, par ordin dal Signôr: “Petimi!”, ma chel altri nol volè savênt di pestâlu. 36Alore i disè: “Za che no tu âs scoltât la vôs dal Signôr, a pene che tu mi varâs lassât, il leon ti fruçarà”. Chel si slontanà e s’intivà tun leon che lu fasè fûr. 37Il profete al lè a cjatâ un altri om e i disè: “Petimi!”. L’om i petà e lu ferì. 38Il profete alore al lè a spietâ il re su la strade; al veve metût parsore dai vôi une bende che nissun nol rivave a ricognossilu. 39Cuant che al passà il re, i berlà: “Il to famei al jere lât indenant tal combatiment cuant che un al à lassade la sô trope e mi à menât dongje un om disintmi: Ten di voli chest om. S’al ves di vignî a mancjâ, tu rispuindarâs de sô vite cu la tô vite o senò tu paiarâs un talent d’arint. 40Ma biel che il to famei al veve ce fâ a cori ca e là, chel altri al sparì”. Il re di Israel i disè: “Ve la tô sentence: tu te âs fate dibessôl”. 41Chel al gjavà a colp la bende ch’al veve sui vôi e il re al ricognossè ch’al jere un dai profetis. 42I disè al re : “Il Signôr al dîs cussì. Za che tu âs lassât lâ l’om che jo o vevi distinât al svinidriment, tu rispuindarâs de sô vite cu la tô vite e cul to popul pal so popul”. 43E il re d’Israel al tornà indaûr plen di marum e di rabie, e al jentrà in Samarie.


text:
JOP (22;23;24)
Letôr: Michela Tondo
TIERÇ GîR DI DISCORS
Intervent di Elifaz
Il pecjadôr cence cûr
221Alore Elifaz il temanit al cjapà la peraule e al disè:
2Puedial forsit un om zovâi a Diu
dal moment che il savi al zove dome par sè?
3Ce i interessial al Onipotent se tu às reson?
O ce vuadagnial, se la tô condote e je perfete?
4Esal forsit parvie de tô religjon che ti cride
e ti clame a rispuindi?
5No isal invessit pe tô grande tristerie
e pes tôs colpis cence numar?
6Difat cence une reson tu pegnoravis i tiei fradis
e tu ur gjavavis i vistîts a di chei crots.
7No tu i davis di bevi a di chel ch’al veve sêt
e tu i dineavis il pan a di chel ch’al veve fan.
8Ai prepotents tu ur molavis la tiere
e a sistemavin cussì i tiei preferîts.
9Lis veduis tu lis paravis vie a mans scjassant
e tu crevavis i braçs dai vuarfins.
10Par chel tu sês cerclât dai laz
e tu sês conturbât di un spavent plombât a colp,
11o di un scûr che no ti lasse viodi
e di une montane che ti mene vie.
Il controlôr platât
12No isal forsit Diu adalt dai cîi?
E al cjale la spice des stelis: cetant altis ch’a son!
13E tu tu disis: “Ce sajal Diu?
Puedial forsit judicâ daûr dai nûi?
14I nûi i fàsin di vêl e nol rive a viodi
biel ch’al cjamine su la volte dai cîi”.
15Ustu lâ indenant pe strade viere
za batude di oms plens di tristerie,
16ch’a son stâts netâts vie prin dal timp
cuant che un flum ur à menadis vie lis fondis?
17I disevin a Diu: “Slontaniti di nô!
Ce puedial fânus l’Onipotent?”.
18Epûr lui al veve colmât di robe lis lôr cjasis,
e lôr lu lassavin fûr dai lôr progjets pervers.
19I juscj a viòdin une tâl e s’indalègrin
e ancje il nocent ju mincjone.
20“Sigûr, la lôr furtune e je lade in fruç
e il fûc al à glotûts ancje i fruçons”.
Apel a la riconciliazion
21Dàj, torne in buinis cun lui e fâs la pâs;
cussì tu tornarâs a vê la contentece.
22Acete de sô bocje l’insegnament
e stampe tal to cûr lis sôs peraulis.
23Se tu tornis dal Onipotent, tu ti ripiarâs;
slontane l’injustissie de tô cjase;
24considere l’aur come ch’al fos pulvin
e il metal di Ofir tant che i clas dal riu.
25Alore l’Onipotent al sarà il to aur
e arint ch’al lûs par te.
26Alore sì che tu ti consolarâs tal Onipotent
e tu alçarâs viers di lui la muse.
27Cuant che tu lu prearâs, lui ti scoltarà
e al colmarà lis tôs bramis.
28Se tu decidarâs une robe, ti larà in puart
e la lûs e lusarà su la tô strade.
29Parcè che lui al umilie la mafie dal supierbi
e al salve chei che si umìliin.
30Lui al libere il nocent
e tu sarâs liberât pe purece des tôs mans.
Rispueste di Jop a Elifaz
Brame di justificazion
231Alore Jop al cjapà la peraule e al disè:
2Ancje vuè il gno lament al è une rivolte,
la sô man e pese sui miei gemits.
3Joi, s’o podes savê dulà cjatâlu
e rivâ fin li ch’al è a stâ!
4O splanares denant di lui la mê cause,
o jemplares la mê bocje di argoments.
5O savares cun ce peraulis che mi torne rispueste
e o cognossares ce che mi dîs.
6Contindaressial cun me cun grande fuarce?
No, al scugnares dome stâ a scoltâmi.
7Alore al sares un om just a contindi cun lui
e jo o sares assolt par simpri dal gno judiç.
8Ve’, s’o voi de bande ch’al jeve il soreli, lui nol è;
e de bande ch’al va a mont, nancje li no lu cjati.
9Lu cîr a çampe e no lu lumi,
mi volti a gjestre e no lu viôt.
10Paraltri lui al cognos la mê strade;
se mi scrutine, o salti fûr pûr come l’aur.
11Il gno pît al è lât daûr des sôs olmis,
mi soi tignût su la sô strade cence sgarâ.
12No mi soi mai slontanât dai siei ordins;
tal gno cûr o ài platadis lis sentencis de sô bocje.
La presince di Diu
13Ma s’al à decidût, cui lu fasarajal gambiâ?
Se une robe i va, lui le fâs.
14Cussì al puartarà al colm il gno distin
e progjets dal gjenar lui and’à un slac.
15Par chel jo mi sgrisuli denant di lui,
dome a pensâ, o cjapi spavent.
16Diu al inflapis il gno cûr,
l’Onipotent mi jempe di pore.
17No, nol è parvie dal scûr che jo o soi avilît,
ancje se il scûr mi tapone la muse.
La societât injuste
241Parcè l’Onipotent no si riservial i siei timps
e i siei fedêi no viòdino chei dîs?
2I triscj a spòstin i confins,
a ròbin lis pioris e lis mènin a passon.
3A puàrtin vie il mus dai vuarfins
e a pegnòrin il bo de vedue.
4A sbùrtin i puars fûr di strade;
ducj i biâts de tiere a scuegnin lâ a platâsi.
5Ve’, a van a vore come i mus dal desert,
a van a cirî di mangjâ al prin lusôr;
la pustote ur ufris nudriment pai fîs.
6A sesèlin tun cjamp che nol è lôr
e a finissin di raspâ il vignâl dal trist.
7A pàssin la gnot crots, parcè che no àn munture,
no àn cun ce taponâsi cuintri dal frêt.
8Imbombâts cu l’aghe des monts, cence ripâr,
si scrufùin cuintri dai crets.
9A puàrtin vie il vuarfin inmò di tete
e a pegnòrin i catans dal puar.
10S’in’ van crots, cence vistîts,
e neris di fan a puàrtin i balçûi.
11A tùrclin il vueli jenfri des dôs muelis,
a fòlin la uve plens di sêt.
Inutilitât de prejere
12De sitât al ven sù il gemit dai muribonz
e i ferîts a bèrlin domandant jutori,
ma Diu nancje nol sint la lôr prejere.
13Altris si rivòltin cuintri de lûs,
no cognòssin lis sôs stradis
e no vuelin bati i siei trois.
14Prin ch’al crichi il dì al jeve sù il sassin
par copâ il puar e il biât
e tal cûr de gnot al gire come un lari
metinsi un vêl denant de muse.
15Il voli dal adultar al spie l’imbrunî,
pensant: “Nissun voli no mi viôt!”.
16Cuant che al è scûr a plòmbin dentri tes cjasis.
vie pal dì a stan platâts,
no vuelin savênt de lûs.
17Cert, par ducj chei li l’albe e je scure;
cuant che al ven dì, a pròvin i spavents de gnot fonde.
Dogme e realtât
18A scjàmpin svelts parsorevie da l’aghe,
la lôr part di cjamp su la tiere e je maludide,
no cjàpin plui il troi dal lôr vignâl.
19Come il sut e il cjalt a sùpin l’aghe de nêf,
cussì al fâs chel altri mont cul pecjadôr.
20Lu dismentee tal grim de mari,
i viêrs i fàsin riviel;
nissun nol ten cont de sô memorie,
la tristerie e je cjonçade come un arbul.
21Parcè che al maltratave la sterpe cence fîs
e no i dave socors a la vedue.
22Ma cu la sô fuarce al strissinave i potenz
e cuant che al disperave de vite, al jevave sù san.
23Diu lu lassave sigûr e plen di sperance,
però i siei vôi a cjalavin la sô strade.
24Puartât in alt par un pôc, al finis di esisti.
A son stâts cjonçâts e a fraidessin come ducj;
a son stâts seselâts come il cjâf dal spî.
25No ise forsit cussì? Cui puedial sconfessâmi
e ridusi a nuie lis mês peraulis?


text:
INCHIESTE: IL FRIÛL CHE AL VIGNARÀ. Lis bataiis di scombati tal 2019
Ce sperìno pe nestre tiere?
Dîs cantins che e vâl la pene di lotâ l’an gnûf
La fuarce de imagjinazion di Tullio Avoledo nus sburte viers di un avignî teribil, ma al è clâr che ducj si spietìn cetant di miôr pe nestre tiere e “pai nestris fogolârs”. Ce sperìno di otignî? Ce vino di sperâ? Par ce bataiis valie la pene di stiçâ la cussience dai furlans? O vin provât a sintetizâ in dîs ponts lis robis che si varès di domandâ al gnûf an, cence pretindi di volê rispuindi aes spietis di ducj, ma cirint di componi un cuadri il plui pussibil complet di cemût che al varès di jessi “l’an che al vignarà” par miorâ, almancul in alc, la vite di ducj.
1. PLUI AUTONOMIE
Il Friûl al varès bisugne di plui autonomie. «Ma no le aie za»? Sigûr! Pecjât che nol à i bêçs par autoguviernâsi pardabon e intai agns al à pierdût ancje la braùre di “fâ di bessôl” in tancj cantins dulà che si jere simpri taiât une capacitât di azion incisive, de inovazion economiche e industriâl fintremai ae Protezion Civîl. Vuê il paradòs al è che il Venit al sburte par vê la nestre autonomie, e noaltris invezit o fasìn di mancul di doprâle. Alore scomencìn a rivendicâ indaûr i bêçs che i guviers di çampe e di drete nus àn gjavât! Al è un nestri dirit e o vin di scombati par vêju! Ocjo! Cence chei miliarts di euros, il disvilup dal nestri teritori al è a risi e i nestris zovins si candidin a tornâ “libars di scugnî lâ”.
2. IL RILANÇ DE ECONOMIE
Nol covente jessi strolics par capî che la nestre situazion economiche, come chê de Italie interie, e varès bisugne di une biele iniezion di fiducie, par creâ lis cundizions che a permetin aes nestris impresis di slargjâ lis lôr rêts di vendite, ma ancje chês di colaborazion. Une indagjin de Universitât di Vignesie e à sclarît che lis nestris aziendis a son al prin puest in Italie pe propension a metisi in rêt. Soredut i zovins a àn capide la lezion che “la union e da fuarce a ducj” sul marcjât talian, ma ancjemò di plui tal forest. Cheste e je la strade juste.
3. LA COMPETENCE SU LA SCUELE
La scuele furlane e je in crisi nere, cence metât dai dirigjents scolastics e cun doi diretôrs dal Ufici Scolastic Regjonâl dimetûts intun an e mieç. Ce fâ? La uniche soluzion a chest disastri e je chê di cjapâ in man in maniere direte la competence su la istruzion. E no cu la regjonalizazion dal Usr (che al vûl dî dome paiâ i dipendents e pôc di plui), ma cjapantsi lis risorsis e la competence pal guvier di dut il sisteme. La assessore Rosolen e dîs che al coste? Se si à pôre di cjapâsi une responsabilitât al è miôr stâ a cjase: pal Friûl di doman al covente vê coraç e fâ sieltis radicâls. Se no, la nestre scuele di ecelence e deventarà (come za la nestre sanitât) no come chê dal Trentin, ma come chê de Calabrie. Cun dut il rispiet pe Calabrie…
4. ATENZION PAL AMBIENT
La distruzion che la Cjargne e à patît pe aluvion ae fin di Otubar e je dome la ultime des feridis che la nestre tiere e à scugnût frontâ. A coventin intervents urgjents e massîfs pe prevenzion dal pericul idrogjeologjic. A son slacs une vore pençs che a spietin dome di tirâ sot cjasis e int, flums che purtrop a spietin dome di saltâ fûr; ma si visìn di chescj pericui dome cuant che al è masse tart.
5. PLUI CONESSION, MANCUL DIPENDENCE
Sperìn che il 2019 i puarti al Friûl plui conession, plui condivision: ma no dome su Internet, ancje se bande largje e fibre a tancj furlans ur coventaressin come il pan. La vere conession che nus puartarès lontan e je fra lis personis, e la condivision che e covente e je di valôrs. Cence, ognidun al bale cun sô agne: ma lâ ognidun par so cont no nus puarte di nissune bande. Dut câs, o vin di liberâsi ancje de dipendence. Di chei altris, ma ancje di sostancis che a puartin simpri plui dispès la muart o la ruvine des esistencis di zovins e mancul zovins: alcul, droghe e zûc a son plaiis che a fasin mâl. Se fantatis come Alice a muerin par une overdose (di tancj agns nol sucedeve), al è alc che nol funzione te nestre maniere di frontâ il malstâ dai nestris fîs. La rispueste e pues dome vignî de educazion e dal afiet: ma e à di jessi une rispueste sociâl, nol baste cualchi sfuarç individuâl.
6. LA SIGURECE SUL LAVÔR
Il Friûl tal 2018 al à vût un dai piês records che si puedin regjistrâ, o ben chel dai muarts sul lavôr. Dodis: un numar plui alt di chei altris agns e in proporzion fra i plui alts di dute Italie. I nestris vons a jerin “salts, onescj e lavoradôrs”, ma a savevin cemût lavorâ cence fâsi mâl. E no vevin lis leçs che vuê a son par judâ cui che al à un puest di vore a tornâ a cjase la sere te sô famee. Vuê, però, e coventarès no dome la sigurece sul lavôr, ma ancje chê dal lavôr. La precarietât no jude a no fâsi mâl…
7. MANCUL BERDEIS PE SOLIDARIETÂT
Judâ chei altris al è simpri stât un biel segnâl di identitât dai furlans: tra alpins, donadôrs di sanc, volontaris de Protezion Civîl, membris di associazions, la part di popolazion che si dediche a fâ dal ben e je une vore penze. Dut ben alore? No, parcè che i volontaris a son simpri di mancul: a coventin zovins. E la burocrazie no ju jude; ur da ce fâ dibant in masse situazions.
8. UNE SANITÂT CHE E TORNI IN SALÛT
E jere une volte la sanitât di ecelence che e atirave di dute Italie pazients che a cirivin curis di cualitât e protocoi inovatîfs. Po alc si è rot, e prestazions e struturis a son ladis in mancul, colant de rive jù intes classifichis di performance dai sistemis sanitaris. Ancje se il probleme al è tacât prin, la riforme sanitarie de zonte Serracchiani no à judât. Ma cumò al sarès il moment di mendâ lis falopis di dîs agns, no di pierdi timp in discussions cence efiet. A coventin azions sveltis e concretis par evitâ ce che al sta za capitant: ven a stâi che il privât al sta gjavant ae sanitât tocs di utence simpri plui pençs. E i citadins a pain dôs voltis: une pe sanitât publiche che a doprin simpri di mancul, une altre par chê privade che e cres simpri di plui.
9. LA MESSE PAR FURLAN
Crodi o no crodi, nol impuarte: la bataie dai predis di Glesie Furlane par podê finalmentri dî Messe in marilenghe in maniere legâl e no clandestine e merete rispiet e une poie incondizionade. Parcè che e je la lote par un dirit che al è in plene sintonie cu la necessitât di une comunitât interie di pandi ducj i siei sintiments inte sô lenghe. Il film “Missus” di Massimo Garlatti-Costa lu spieghe benon: e cumò e sarès ore che la Cei e la Congregazion Vaticane no nus menin plui… pal Cult!
10. L’UDIN IN SERIE A
Pal 2019 la sperance dai tifôs blancs e neris e je di no spudâ balins come chest an. Vê cambiât il non dal Stadi Friûl in Dacia Arena fin cumò al à puartât dome scalogne. Dut câs, la impression che i Pozzo a sedin plui peâts aromai ai destins dal Watford che a chei dal Udin no je strambe. Chest an, a àn maraveât ducj cuntun coach cul non di pitôr: Julio Velasquez, però, nol à rivât a meti dongje la scuadre fate ad art che al varès volût. E cumò i tocjarà a Davide Nicola meti adun i tocs. Auguris: la serie B no se mertìn propit par nuie… ❚
Walter Tomada


text:
«Il furlan che al jentri a plen titul intai concors publics»
Il ricercjadôr Stolfo: «E je une competence in plui, impuartante pai citadins, che ducj a puedin acuisî studiant»
La cognossince de lenghe furlane tant che criteri acessori di selezion intai concors publics dal compart unic regjonâl dal Friûl-Vignesie Julie? Une vie percoribile daurman e cence grues intops normatîfs: al è convint Marco Stolfo, ricercjadôr de Universitât dal Friûl e za diretôr dal Ufici regjonâl pes lenghis minoritariis.
«Il teme al è stât analizât intal grup di lavôr su la aministrazion publiche de seconde Conference regjonâl su la lenghe furlane, che si è fate a Udin a Dicembar 2017 tant che previodût de leç regjonâl 29/2007. Si sin domandâts se al sedi pussibil doprâ la cognossince de lenghe furlane (ma ancje slovene e todescje) tant che criteri almancul acessori intal ingai dai dipendents de aministrazion publiche. La rispueste e je stade positive, su la base dal Statût regjonâl in vore, calcolant l’art. 3 cu la sô gjeneriche, ma significative afermazion dal principi di avualance e di paritât di tratament di ducj i citadins, a cualsisedi grup linguistic che a apartegnin, e cu la difese des carateristichis etnichis e culturâls rispetivis; e l’art. 4 che al assegne ae Regjon potestât legjislative e competencis specifichis in merit aes aministrazions regjonâls e locâls e al stât juridic e economic dal personâl impleât. Chest aspiet al è stât ogjet di une propueste specifiche, presentade intal document finâl indreçât a Consei e Zonte, elaborât dal grup che e à fat part ancje Elena D’Orlando, juriste de Universitât dal Friûl. Almancul intal ambit dal compart unic regjonâl, o sedi lis aministrazions publichis teritoriâls, al somee pussibil, par garantî democraticitât e eficacitât, contemplâ la cognossince di une des trê lenghis di minorance (furlan, sloven, todesc) tant che criteri acessori di selezion. Par altri, alc di simil pal sloven al sucêt za, duncje al pues jessi aplicât ancje par chês altris lenghis».
__
Cuâl podaressial jessi l’ostacul?
«La eventuâl dificoltât e podarès rivuardâ lis modalitâts di ricognossiment des capacitâts linguistichis intal ambit furlan. A esistin percors formatîfs, ancjemò limitâts, ma a son, tant che i cors di lenghe furlane organizâts de Universitât dal Friûl cul finanziament de leç 482/1999, finalizâts al insegnament de lenghe furlane propit ai dipendents des aministrazions publichis. Se il Stât al concêt in maniere direte ae Universitât i fonts cun chê di incressi la cognossince de lenghe furlane intal ambit de leç 482, nol à dal sigûr tant che fin il gust dopolavoristic pûr, ma in maniere palese la formazion professionâl intes lenghis di minorance. Chest parcè che al stime che chestis a vedin di jessi dopradis de bande dai dipendents publics. Di chê altre bande, la leç 482 e je avonde clare intal segnâ la pussibilitât pai citadins di intratignî rapuarts cu lis aministrazions publichis intes 12 lenghis minoritariis elencadis dal art. 2, che tra chês a son ancje il furlan, il sloven e il todesc, pûr se cun tantis cautelis dovudis ae olme nazionaliste e centraliste dal ordenament juridic talian. Par chest, il grup di lavôr al à concludût che lis cundizions di cumò a saressin za favorevulis par un inseriment de cognossince de lenghe furlane tant che criteri acessori intai concors publics».
__
Ce pas indenant si puedino fâ in cheste direzion?
«Lis robis a deventaran tant plui claris e zovevulis cuant che al sarà ativât il percors di certificazion des competencis linguistichis par furlan, previodude de leç regjonâl 29/2007, e che su chê si à lavorât, biadelore e cun sucès, intai ultins 2 agns. Ciert al sarès plui clâr e limpi imponilu tant che criteri primari di selezion, o sedi previodi che cui che al vûl fâ il funzionari public intai 175 comuns là che e je insediade la minorance linguistiche furlane al vedi di savê lei, scrivi e fevelâ par furlan. Ma tant plui al somee amissibil stimâ che il furlan al sedi calcolât tant che une competence in plui che e permet di valutâ miôr cui che si candide par cuvierzi un puest intes aministrazions publichis, parcè che e je une competence professionâl che e covente su chest teritori. O ripet: lu previôt la leç statâl 482/1999, in atuazion dal principi fondamentâl fissât dal articul 6 de Costituzion, e a esistin finanziaments specifics pe formazion dai dipendents publics par che a disponin di competencis adeguadis intal ûs des lenghis des minorancis linguistichis storichis par comunicâ cui citadins, in forme orâl e scrite. Par altri, la 482/1999 e interesse ancje lis aministrazions statâls decentradis, che però la Regjon no à competence direte, ma che par chês e podarès fin di cumò fâ valê la sô autorevolece, metint la cuistion intal confront cul Guvier statâl».
__
Duncje ciertis cautelis a parin pardabon ecessivis…
«E somee une autocastrazion preventive che a sedin propit lis istituzions regjonâls a alimentâ chestis pôris. In fin dai conts, si trate di garantî che inte aministrazion publiche a sedin lis competencis suficientis par che al vegni metût in vore cualchi dirit segnât de Costituzion e specificât de leç 482/1999. Ancje agjitâ il fat che a son pôcs i furlans che a domandin di rapuartâsi cul Stât inte proprie lenghe no je une obiezion corete: o vin di pensâ che di 150 agns al è stât imponût un tabù su chest. Chestis competencis a van valorizadis parcè che a son essenziâls par che la funzion publiche e sedi democratiche, zovevule e no discriminatorie, in maniere coerente cun cetant che al è previodût dai principis fondamentâi dal ordenament statâl e regjonâl. No si domande une cuote di funzionaris publics che a son de minorance, ma la prevision di une presince suficiente inte plante organiche di competencis linguistichis necessariis a garantî dirits, e che cualsisedi al pues acuisîlis midiant dal studi de lenghe furlane, slovene e todescje. A son un supuest par ufrî un lavôr miôr, plui just e zovevul a vantaç de citadinance».
__
Un dai ambits là che intal setôr public si dopre di plui, intai rapuarts cul citadin, la lenghe furlane, e je la sanitât. Lui stimial, duncje, che ancje in chest câs i concors a vedin di meti il criteri preferenziâl de cognossince de marilenghe?
«La sanitât e je ancje il setôr là che a son stadis fatis lis azions promozionâls plui interessantis pal ûs dal furlan; in ogni câs, dopo un principi tant dinamic tra il 2004 e il 2009, al è stât un riflùs no dome intal cuincueni 2010-2014, là che al è stât butât il DDT su lis politichis linguistichis, ma almancul in part ancje intal periodi sucessîf, cemût che al è stât rilevât dal nestri grup di lavôr propit in ocasion de Conference regjonâl di Dicembar. Une esigjence palesade dai operadôrs de sanitât e je che la formazion intes lenghis minoritariis no dome e vedi di jessi, ma che e vedi di viodi ancje un ricognossiment in tiermins di credits dentri de formazion professionâl obligatorie dal setôr. Dal sigûr al è un pecjât no vê metût il criteri acessori de cognossince dal furlan intal concors public in at pe assunzion di centenârs di operadôrs sociosanitaris in Friûl-Vignesie Julie. La esigjence di competencis linguistichis, par cheste figure professionâl de Oss, e je ancjemò plui palpabile. Pecjât no jessisi acuarts».
__
Dal sigûr no si trate di creâ ostacui ai candidâts che a vegnin di fûr regjon… O imagjini che ancje il gnûf sisteme di certificazion de lenghe furlane al previodarà modalitâts di aprendiment eletronic cemût che al sucêt par tantis altris lenghis…
«I detais a son ancjemò di definî, ma il concet al è chest: tu puedis jessi di Cerneglons tant che di Boscotrecase in provincie di Napoli, o di Dakar in Senegal: ducj a varan la pussibilitât di fâ une formazion ricognossude e ricognossibile tant che competence zontade, che i vignarà dât un pês inte selezion parcè che cui che a ‘nt dispon al è in maniere obietive plui util intal davuelziment dal so lavôr».
__
Ciert al è che la aministrazion publiche e sarès plui stimolade se tancj plui furlans a pretindessin, cemût che za a puedin in varis ambits uficiâi, di doprâ la proprie lenghe…
«La lenghe furlane di secui e patìs une stigmatizazion negative, e chest al à creât un sens di vergogne e di tabù intal doprâle in ambits uficiâi. Cumò a son stâts ricognossiments de bande dal Stât, impuartants ma ancjemò insuficients a incidi sui compuartaments. Forsit cualchidun si è ancje “contentât”, cence reclamâ ce che al varès podût. Lis ricercjis sociolinguistichis a mostrin purpûr che e je une opinion tant favorevule al ûs public dal furlan, ancje se magari cussì no masse cidine, intant che une minorance scjassose e je simpri tant ative intal oponi ostacui ideologjics e identitaris ai dirits di cui che al fevele par furlan». ❚
Roberto Pensa


text:
1918
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 3 di Novembar Udin a ven liberade da l'ocupasion austro-todescje.
- 4 di Novembar Dongje Pucinie, in chel di Paravîs, al'è l'ultin cumbatiment da la uere; a mûr Alberto Riva di Villasanta, decorât cu la medae d'aur.
Vie pal mont[cambie | modifiche il codiç]
- 16 di Fevrâr - La Lituanie a declare l'indipendence de Russie e Gjermanie
- 3 di Novembar - L'Austrie firme la pâs
- 4 di Novembar e je la fin da la uere dal 15-18.
- 11 di Novembar - L'Austrie a divente une republiche; e je la fin dai Asburgo (l'iltin imperatôr al jere stât Carlo I)
Nassûts[cambie | modifiche il codiç]
9 di Setembar - Oscar Luigi Scalfaro


text:
FI DI SIRAC (2;3)
Letôr: Lauro Dri
Passience e fidance in te prove
21Fî, se tu às chê di servî il Signôr
prepare il to cûr a la prove;
2ten pront il to cûr, fasiti fuart,
no sta vê presse tal timp de disgracie;
3peiti tôr di lui e no sta slontanâti,
par che a la fin tu gjoldis te bondance.
4Cjape dut ce che ti plombe intôr
e tai câs plui grivis ten dûr:
5come che l’aur si spurghe tal fûc,
cussì i elets tes boris dal dolôr.
6Sta fidât sun lui, lui ti judarà,
drece lis tôs stradis e spere in lui.
7Vuâtris ch’o temeis il Signôr, spietait il so boncûr,
no stait a straviâ, par no colâ.
8Vuâtris ch’o temeis il Signôr, fidaisi di lui,
parcè che no us mancjarà la sô pae.
9Vuâtris ch’o temeis il Signôr, sperait tai siei bens,
te gjonde ch’e dure e tal so boncûr.
10Pensait a lis etis di un volte e faseit câs:
cui mai si esal fidât dal Signôr e esal restât malapajât?
cui àjal tignût dûr tal so timôr e esal stât bandonât?
cui lu àjal clamât e lui nol à sintût?
11Parcè che il Signôr al è plen di dûl e di boncûr,
al perdone i pecjâts e al salve tal timp de tribulazion.
12Puars mai lôr i cûrs spaurôs e lis mans che si làssin lâ,
il pecjadôr ch’al va indenant par doi trois.
13Puar mai lui il cûr ch’al mole e che nol crôt,
parcè che nol varà chel che lu pare.
14Puars mai vuâtris ch’o veis pierdude la vuestre tignince:
ce fasareiso mo te visite dal Signôr?
15Chei ch’a tèmin il Signôr no son malfidents cu lis sôs peraulis,
e chei che i vuelin ben a bàtin lis sôs stradis.
16Chei ch’a tèmin il Signôr a cìrin di plasêj,
e chei che i vuelin ben a mètin in vore la sô leç.
17Chei ch’a tèmin il Signôr a tegnin il lôr cûr pront
e si sbàssin denant di lui.
18Butinsi tes mans dal Signôr e no tes mans dai oms,
parcè che tâl e je la sô grandece e tâl al è il so boncûr.
Onore il pari e la mari
31Fîs, scoltait la racomandazion dal pari,
meteile in vore s’o voleis jessi salfs:
2il Signôr al ûl che il pari al sedi onorât dai fîs,
al à imponût sui fîs il dirit de mari.
3Chel ch’al rispiete il pari al pare jù i pecjâz
4e chel ch’al onore la mari al ingrume tesaurs.
5Chel ch’al rispiete il pari al varà gjonde dai fîs
e te dì de sô prejere al sarà scoltât.
6Chel ch’al onore il pari al varà vite lungje,
chel ch’al ubidis il Signôr al console la mari.
7Chel ch’al tem il Signôr al onore so pari
e al servis i gjenitôrs tant che parons.
8Onore to pari cu lis voris e cu la peraule,
par ch’e passi sun te la sô benedizion:
9la benedizion dal pari e rinfuartis lis cjasis dai fîs,
la maludizion de mari ur svinidris lis fondis.
10No tu puedis tignîti in bon se to pari al è tal disonôr,
la sô vergogne no je par te une glorie:
11e je glorie par un om la reputazion dal pari
e e je une vergogne pai fîs la mari cjacarade.
12Fî, viôt dal pari cuant che al è vieli
e no sta dâi displasês fin ch’al è in vite;
13ancje s’al piert il sintiment, compatissilu,
no sta spreseâlu dome parcè che tu sês tal colm de vigorie.
14La compassion pal pari no sarà dismenteade,
e sarà un tesaur par parâ jù i pecjâz;
15te dì de tô tribulazion e sarà ricuardade,
e tant che gilugne sot dal soreli si disfasaran i tiei pecjâts.
16Bandonâ il pari al è tant che blestemâ,
il Signôr al maludis chel ch’al fâs inrabiâ la mari.
Umiltât e supierbie
17Fî, fâs lis tôs voris cun modestie,
parcè che ti volaran plui ben a ti che no a di chel ch’al fâs regâi.
18Plui grant tu sês e plui tu às di sbassâti,
cussì tu cjatarâs gracie denant dal Signôr.
19Parcè che la potence dal Signôr e je grande,
20lui al cjape glorie dai piçui.
21No sta cirî robis masse dificilis,
e no sta lâ a sgarfâ in chês masse intrigosis;
22met rifles su lis robis comandadis,
parcè che no ti covèntin chês platadis.
23No sta pierditi daprûf di ce ch’al è plui grant di te,
parcè che ti è stât pandût ce ch’al è plui in alt dal cjâf dal om.
24Difat la presunzion e à imbrojâts ungrum di lôr,
e la false inlusion e à ingjanade la lôr inteligjence.
25Il cûr indurît al fasarà une brute fin,
e chel ch’al ame il pericul si pierdarà li dentri.
26Il cûr indurît al sarà cjamât di fastidis,
e il pecjadôr al zontarà pecjât a pecjât.
27Pe disgracie dal supierbeôs no ’nd’è rimiedi,
parcè che la plante dal mâl e à metudis lis lidrîs dentri di lui.
28Il cûr dal savi al pense su lis parabulis,
une orele atente, chê e je la sô brame.
Judâ i puars
29L’aghe e distude il fûc ch’al art,
cussì la caritât e pare jù i pecjâts.
30Chel ch’al rispuint cul ben al è ricuardât ancje dopo,
e cuant che al colarà lu tiraran sù.


text:
Ciso e Rose, la sô femine, a vevin il non cun se: a jerin clamâts chei di Pustot, pocje voie di produsi e fadiâ, ma pronts a gjoldi di dut chel che la vite ur regalave.
Plens di fruts e di miserie, se no vevin di mangjâ si contentavin… di bevi.
Une sere, dopo cene (ta chei timps nuie television) tal cjalduç dal fogolâr, Ciso e Rose, cloteant su la taule, si indurmidisin.
Dopo un pôc Rose si svee e a poche Cjso:
– Jo o voi a durmî tal jet; ven sù ancje tu.
Lui i da une rugnade e la sburte vie.
Viers miezegnot Rose, stant che l’om nol jere ancjemò tal jet, e torne jù tal fogolâr.
– Ciso, Ciso; ven sù a durmî che achì tu cjapis frêt.
Ma Ciso nuie di fâ, la pare vie di brut e dilunc a ronfâ cul cjâf poiât su la taule.
– Po ben, alore reste li – i dîs Rose e e torne tal jet.
Sul cricâ dal dì a sint Ciso jentrâ in cjamare bruntulant:
– Musse, musse; brute musse cence cûr, lassâmi a durmî su la taule, tal frêt.
Rose e fâs fente di durmî, ma il sium ormai al è rot: – Ta le peti ben biele jo, tu viodarâs veh.
Tal doman, cuant che Cjso al jeve a fâ gulizion, al cjate Rose vistude a puntin:
– Alore lino? Jo o soi pronte – e fâs jê.
– Dulà – al fâs lui.
– A Mortean.
– A ce fâ?
– A comprà la carete pa la musse, no!
Cheste storiute di une vore di timp fa, mi le à contade Gjinie, une lôr fie, e a mi mi ven tal cjâf ogni volte che o pochi il gno om indurmidît denant la television e lui mi sberle “tu mi âs rot i coions”.
Se Rose e fos ancjemò vive, di sigûr mi disares intune orele: – Frute, bisugne che tu lu menis a Cjasteons… a fâiai comedâ”.


text:
Chê robe
6 coments On Chê robe
-
Mi soi scjadidis lis mans i pits e il cûr. Mariure met su un altri len che mi senti ancje jo. Graciis e bon Nadâl
Graciis Mariute par fânus capî cun la tô conte, ce tant biel che al è sintî dentri ni nô la magjiche atmosfere nadaline, ancje par chei che o vivìn oltran la Piçule Patrie. Par fortune “Lis lidrîs no dome nus nudrissin ma ancje nus sostegnin”.
Maman
Tu mi as fat riviodi ches cartulinis di augurs, che corevin nocentes i agns cuarante prin e poc dopo,che cjasute sepulide da nef tal bosc, cul balcon cal lassave viodi, une lus cjalde,un camin cal fumave, e dut al poiave chel calor jenfri il cur.Biele conte cun tant sintiment uman intor. Lussian
Al è stât par me un Nadâl speciâl e cumò che mi soi cjatade a lei i vuestris coments te Ostarie la sensazion di gjolde si è parfin amplificade. Graziis e auguris di tante serenitât par l'an cu ven a ducj!
Mariute
-


text:
2 RÊS (19:20-37)
Letôr: Graziella Miotti
La sentence dal Signôr
20Alore Isaie, fi di Amos, al mandà a dîi a Ezechie: “Il Signôr, Diu di Israel, al dîs cussì: O ài scoltade la preiere che tu mi âs fate in merit di Senacherib, re de Assirie. 21Ve ce che il Signôr al à professât cuintri di lui:
Ti spresee, ti cjol vie
la virgjine, fie di Sion.
E mene il cjâf daûr di te
la fie di Gjerusalem.
22Ma cui âstu maltratât, ofindût?
Cuintri di cui âstu alçade la vôs
o lu âstu cjalât dal alt in bas?
Cuintri dal Sant di Israel!
23Midiant dai tiei mes tu âs ufindût il Signôr.
Tu âs dit: Cun ducj i cjars ch’o ài jo
o soi rivât su lis spicis des monts,
su lis ultimis cimis dal Liban.
O ài taiât i cedris plui alts dal so bosc,
e i siei plui biei ciprès.
O soi rivât fin tal ultin ripâr ch’al veve,
te sô selve ch’e sverdee.
24Jo o ài sgjavât e bevût
aghis forestis;
o ài secjât sot de plante dai miei pîts
ducj i flums dal Egjit!
25Âstu capît? Dopomai
ch’o stavi preparant dut chest;
o ài inmaneât il gno progjet inmò par vieri:
cumò lu fâs lâ in puart.
Il to distin al è stât di ridûsi a un grum di maseriis
lis citâts rinfuarçadis.
26La lôr int, cence nissune fuarce,
spirtade e confusionade,
a deventarin tant che plantis di cjamp,
vert di pradarie,
jerbis sui cuvierts e tal pustot
sot dal aiar de jevade.
27Cuant che tu jevis sù e tu ti sentis,
cuant che tu jessis e tu jentris, lu sai.
28Par vie che tu le âs vinçude cuintri di me e la tô rogance
mi è rivade fint a lis mês orelis,
o metarai il gno rinc tes tôs narilis
e il gno smuars sui tiei lavris;
ti tornarai a menâ indaûr pe strade
che tu sês vignût!
29Chest ti servissarà di spieli:
chest an si mangjarà il forment colât
e l’an ch’al ven forment cressût cussì,
ma il tierç an semenait e seselait,
plantait vignâi e mangjait di ce ch’a butin.
30Ce ch’al sarà restât in vite de cjase di Gjude
al butarà lidrîs gnovis abàs
e pomis adalt.
31Parcè che di Gjerusalem al jessarà fûr un rest,
e de mont di Sion int rivade a puartâse fûr.
E chest lu fasarà l’amôr gjelôs dal Signôr des schiriis.
32Ve ce ch’al dîs il Signôr pal re de Assirie:
Nol jentrarà in cheste citât,
nol traiarà nancje une frece,
nol slungjarà nancje un scût cuintri di jê,
nol ingrumarà tiere par fâ une roste.
33Pe strade ch’al è vignût al tornarà indaûr
e nol jentrarà gran in cheste citât.
Sentence dal Signôr.
34O pararai jo cheste citât e le salvarai
in gracie di me e dal gno famei David”.
Disfate e muart di Senacherib
35Ta chê stesse gnot, l’agnul dal Signôr al jessì e al pestà tal campament de Assirie cent e otantecincmil di lôr. Tal indoman, su l’ore di jevâ, a jerin ducj muarts.
36Senacherib, re de Assirie, al gjavà il campament e al partì. Al tornà a Ninive e al restà ventilà. 37Une dì, ch’al jere ingenoglât tal templi di Nisroc, so diu, i siei fîs Adram-Melec e Sarezer lu coparin cu la spade e si puartarin a salvament te tiere di Ararat. Tal so puest, al deventà re so fi Assaradon.


text:
CJARGNE. Associazion Gjenitôrs Val Tiliment
Al è di un pôcs di agns che a Soclêf e je ative la Associazion Gjenitôrs Val Tiliment che e sta puartant indevant tantis iniziativis.
«La idee e nas di un grup di maris che a vevin vût a ce fâ cu la puericultore Mara Nassivera» e dîs la Presidente Anna Zilli. «Mara e stave daûr ai nestris fruts e nus diseve simpri di no sierâsi in cjase ma di cjatâsi: une maniere ancje par confrontâsi sui problemis dai fruts, par no isolâsi e cjatâsi di bessolis jenfri i mûrs di cjase. Cussì o vin cirût un puest indulà viodisi. Di pôc, il grup anzians al veve vût dal Comun di Soclêf in comodât il vecjo asîl che dopo il taramot al jere deventât par cualchi an la scuele elementâr. Cussì o vin rivât adore a vê une part par nô.»
La struture e à un biel zardin sierât e une grande sale di cirche 50 metris cuadris, e in comun cul grup anzians e je ancje une cusine. «Achì o vin tacât a cjatâsi» e dîs Anna. «Tal principi nol jere nuie, e plan planin o vin puartât dongje robe. Tor la fin dal 2011 e l’inizi dal 2012, Mara Nassivera si è malade. Nô maris i vevin prometût che o varessin fate une associazion, e duncje o vin acelerât i timps par fâi viodi a Mara che ce che e veve semenât al veve puartât a alc di concret. Inviade la associazion, o vin pensât di fâ un progjet su ativitâts pai fruts 0-3 agns: tal 2012 o vin vint il bant e lu vin concretizât. Dopo, o vin fat 3 progjets su bants in merit ae associazion familiâr e 4 progjets su associazion di proporzion sociâl. Duncje, ogni an nô o gjestìn 2 progjets.»
A son un grum lis ativitâts che a vegnin puartadis indevant: centris estîfs par fruts, cors di nadâ, gjinastiche artistiche, bale tal zei, karate, musiche: ogni an, al è un program diferent.
In chest periodi, la setemane e je programade cussì: lunis dopomisdì un educadôr de aziende sanitarie si dediche ai fruts di 0 a 3 agns, il martars al è il cors di psicomotricitât, il miercus cors di nadâ pai associâts, la joibe al ven viert il parc dai zûcs pai fruts che a vuelin cjatâsi e zuiâ.
La associazion (che e cjape dentri un pôc ducj, di 0 a 99 agns: fruts, gjenitôrs, barbis, nonos) e à sede a Soclêf ma e cjape dentri ancje i comuns dongje: i cors a vegnin fats ator pai paîs, tes struturis che a esistin za e che no vegnin dopradis trop.
«Chest an o vin inviât, pal cuint an, il cors di inglês pai grancj. O vin in program ancje un cors gratuit par tignî in maniere regolâr prodots fat in cjase (al vâl tant pe part alimentâr che pe part contabile) viert a ducj. La novitât di chest an e je che o sin rivâts a jentrâ intes scuelis e a puartâ un educadôr che al insegne ai fruts a fâ il cjamp.»
Par partecipâ aes iniziativis al baste deventâ socis. Cui che al vûl altris informazions al pues mandâ une mail ae direzion genitorivaltagliamento@gmail.com.
Pagjine facebook: associazione val Tagliamento - AGVT.
✒ Marta Vezzi


text:
30 agosto 2009
Vive Farle, vive il Cuar
Zornade di 3 a 1.
Par ripiâsi de sacodade cjapade a Gjenue dal Udin cuintri de Samp, mi consoli cul 3 a 1 dal Farle sul Cjasesole e il sucès tal torneu di balon dai Borgs di Maian.
Compliments ai Farlats!
E duncje, "Vive Farle, Vive il Cuar e la roie dal Mulinâr..."
29 agosto 2009
Colaborazion cun Colonia Caroya
Come che us ai anticipât la setemane passade, o vin tacât une piçule colaborazion cun Colonia Caroya, in particolâr cul program Fuarce Furlans di Radio Fm Comunicar (te foto, la redazion).
O feveli al plurâl parcè che o scuen ringraziâ Luca Peresson, Venusia Dominici e Sonia Romanini che mi àn compagnât te realizazion di cheste idee nassude "vie Internet" cun Claudio Roya (chel tal mieç te foto).
Si trate di une selezion des Flabis di Fedro voltadis pai Furlans di pre Antoni Beline. Fracait chi chest link par scoltâ la prime pontade.
L'apontament al è par 15 setemanis ogni sabide tor 5 e mieze dopomisdì in direte in streaming o par radio su Radio Onde Furlane in repliche di lunis.
O feveli al plurâl parcè che o scuen ringraziâ Luca Peresson, Venusia Dominici e Sonia Romanini che mi àn compagnât te realizazion di cheste idee nassude "vie Internet" cun Claudio Roya (chel tal mieç te foto).
Si trate di une selezion des Flabis di Fedro voltadis pai Furlans di pre Antoni Beline. Fracait chi chest link par scoltâ la prime pontade.
L'apontament al è par 15 setemanis ogni sabide tor 5 e mieze dopomisdì in direte in streaming o par radio su Radio Onde Furlane in repliche di lunis.
26 agosto 2009
Fieste dal Faf
Ancje in vacance si à un pinsîr pai amîs e duncje ve ca la segnalazion di vuê.
Une des robis di no pierdi par cheste fin di Istât e je la Faf.ieste, la fieste dai Fantats furlans a Feletis.
Fracait ca par savênt di plui.
INZORNAMENT SUI ORARIS: stant che e mancjave la ore de fieste, fracait chi par viodi ducj i oraris.
Une des robis di no pierdi par cheste fin di Istât e je la Faf.ieste, la fieste dai Fantats furlans a Feletis.
Fracait ca par savênt di plui.
INZORNAMENT SUI ORARIS: stant che e mancjave la ore de fieste, fracait chi par viodi ducj i oraris.
24 agosto 2009
Polse
O ai decidût di fâ un tic di vacance. Ma no stait a vê pôre... no soi tant distant!
Mandiiiiiiii =)
Mandiiiiiiii =)
23 agosto 2009
Probleme di bolps
Ancje vuê sul Messaggero Veneto si fevele di bolps maladis: un probleme che al va indevant di diviers timp ancje chi a Maian.
Isal cualchi letôr che al sa alc di plui? Tal prin coment us met l'articul di vuê.
Isal cualchi letôr che al sa alc di plui? Tal prin coment us met l'articul di vuê.
22 agosto 2009
Alè Udin
Al tache il campionât e a mi no mi reste che berghelâ:
Alè Udin!
Un mandi a ducj i amîs de Auc e in particolâr a Gianluca!
Fuarce Udin!!!
Ps: Cualchi zornade indaûr e je stade fate la presentazion dal Udin in place domo: par savênt di plui, fracait chi.
Alè Udin!
Un mandi a ducj i amîs de Auc e in particolâr a Gianluca!
Fuarce Udin!!!
Ps: Cualchi zornade indaûr e je stade fate la presentazion dal Udin in place domo: par savênt di plui, fracait chi.
21 agosto 2009
Fuarce Furlans di Colonia Caroya
Al è tant che no feveli di lôr: il program Fuarce Furlans al va in onde di Colonia Caroya in Argjentine su lis frecuencis di Radio Fm Comunicar. Tra i condutôrs o vin Marta e Daniel. O aprofiti ancje par saludâ il gno amì Claudio Roya.
Us consei di scoltâ la trasmission di doman Sabide ai 22 di Avost che e va in onde a lis 5 dopo misdì (ore furlane) in streaming sul sît de Radio (fracait chi) o su lis frecuencis di Radio Onde Furlane te repliche di lunis: o podaressis cjatâ cualchi sorprese...
Restait in scolte e un mandi di cûr a ducj i furlans di Colonia Caroya.
Inzornament di Domenie ai 23 di Avost: se no vês scoltât la trasmission in direte, o podês cjatâ chi la pontade di Sabide: fracait chi. Buine scolte!
Us consei di scoltâ la trasmission di doman Sabide ai 22 di Avost che e va in onde a lis 5 dopo misdì (ore furlane) in streaming sul sît de Radio (fracait chi) o su lis frecuencis di Radio Onde Furlane te repliche di lunis: o podaressis cjatâ cualchi sorprese...
Restait in scolte e un mandi di cûr a ducj i furlans di Colonia Caroya.
Inzornament di Domenie ai 23 di Avost: se no vês scoltât la trasmission in direte, o podês cjatâ chi la pontade di Sabide: fracait chi. Buine scolte!
20 agosto 2009
Benvignût al gnûf Vescul di Udin
Udin al à un gnûf Vescul: Bons. Mazzocato (te foto) che al rive de diocesi di Trevîs (lait a lei sul sît de Vite Cattoliche).
Mi somee un ticut strani che la diocesi furlane cheste volte no vedi rivât a esprimi un sucessôr furlan. Bon, no mi somee il câs di fâ polemiche su di chest stant che ancje il Beât Betrant nol jere furlan e pûr al è stât un dai Patriarcjis plui impuartants de storie di Aquilee.
Cumò i tocje a Bons. Mazzocato puartâ indevant cheste ereditât e mi auguri dome che nol vedi pôre di judâ i Furlans a difindi la nestre identitât: a chest proposit mi à plasût une vore l'intervent dal President Fontanini che al à fat un precîs riferiment al Patriarcjât di Aquilee.
Mandi e benvignût in Friûl!
18 agosto 2009
Mandi Fernanda
Mi plasin i libris di Ernest Hemingway, di Jack Kerouac e lis cjançons di Fabrizio De Andrè... No pues no jessi displasût pe notizie de muart di Fernanda Pivano (te foto).
No soi jo la persone plui adate par piturâ il profîl di cheste grande femine di culture. O pues dome dî: mandi Fernanda e grazie par dut ce che tu nus âs fat cognossi.
No soi jo la persone plui adate par piturâ il profîl di cheste grande femine di culture. O pues dome dî: mandi Fernanda e grazie par dut ce che tu nus âs fat cognossi.
17 agosto 2009
Lotarie di Maian: estrazion
Ve ca in numars che a vincin i premis de lotarie di Maian:
1° ESTRAT Scooter Motom Trancity 250 cc 16933
2° ESTRAT Set zardin Green 19804
3° ESTRAT Condizionadôr Iatu 6014
4° ESTRAT Minimoto eletriche Coolthings 3271
5° ESTRAT Fotocjamare digjitâl Fujifilm Q1 16398
6° ESTRAT Fontane Zen 35740 5968
7° ESTRAT Cjaruç puarte imprescj 6576
8° ESTRAT Registradôr+letôr MP3 Acer 11322
9° ESTRAT Ombren zardin orientâl 17143
10° ESTRAT Ombren zardin orientâl 5207
1° ESTRAT Scooter Motom Trancity 250 cc 16933
2° ESTRAT Set zardin Green 19804
3° ESTRAT Condizionadôr Iatu 6014
4° ESTRAT Minimoto eletriche Coolthings 3271
5° ESTRAT Fotocjamare digjitâl Fujifilm Q1 16398
6° ESTRAT Fontane Zen 35740 5968
7° ESTRAT Cjaruç puarte imprescj 6576
8° ESTRAT Registradôr+letôr MP3 Acer 11322
9° ESTRAT Ombren zardin orientâl 17143
10° ESTRAT Ombren zardin orientâl 5207
16 agosto 2009
Bon complean!
Vuê e fâs i agns la mê mame Denise! Augurons!
15 agosto 2009
In memorie di Giorgio Ferigo
Domenie passade al varès finît 60 agns. E invezit al è cuasit 2 agns che nus à lassât.
In tancj, come Aldo Rossi, lu ricuardin e jo us segnali la associazion che e pueste il so non: http://www.giorgioferigo.nete/ cuntune pagjine di cjargne culture dedicade al Povolâr Ensemble.
Se no vês stât ai Colonos domenie passade, us consei di lâ a Comelians ai 20 di Avost, joibe che e ven (fracait chi par viodi la locandine).
Mandi Giorgio.
In tancj, come Aldo Rossi, lu ricuardin e jo us segnali la associazion che e pueste il so non: http://www.giorgioferigo.nete/ cuntune pagjine di cjargne culture dedicade al Povolâr Ensemble.
Se no vês stât ai Colonos domenie passade, us consei di lâ a Comelians ai 20 di Avost, joibe che e ven (fracait chi par viodi la locandine).
Mandi Giorgio.
14 agosto 2009
13 agosto 2009
La Patrie sot dal ombrelon
E je rivade par pueste la copie dal ultin numar de Patrie dal Friûl che chest mês e fevele dal mâl dal modon. Buine leture a ducj!
09 agosto 2009
Ce campion!
Velu Gioele, il gno nevodut che vuê al à esordît cu la dame li dal Festival: chi impegnât cun Romeo!
06 agosto 2009
Mai plui
Ancje chest an o ai voie di ricuardâ chest aniversari: ai 6 di Avost dal 1945 Hiroshima e jentrave te storie. Purtrop.
03 agosto 2009
Zelig a Maian
Miercus al rive a Maian Punto Zelig, il spetacul comic che al à vût tant sucès par television.
A chest proposit us segnali che in Pro Majano a son inmò a disposizion i biliets: fracait chi par viodi.
O zonti ancje une biele iniziative che o ai sintût su Radio Spazio 103, che e met a disposizion 2 biliets... cemût fâ par vinciju?
Doman, martars ai 4 di Avost, o vês di sintonizâsi su lis frecuencis di Radio Spazio 103 des 9 fin 11 di buinore pe trasmission "Cafè 103 estate": cuant che a daran il "VIE" o varês di clamâ il 0432.512661. I plui svelts si puartaran a cjase 2 biliets par om.
A chest proposit us segnali che in Pro Majano a son inmò a disposizion i biliets: fracait chi par viodi.
O zonti ancje une biele iniziative che o ai sintût su Radio Spazio 103, che e met a disposizion 2 biliets... cemût fâ par vinciju?
Doman, martars ai 4 di Avost, o vês di sintonizâsi su lis frecuencis di Radio Spazio 103 des 9 fin 11 di buinore pe trasmission "Cafè 103 estate": cuant che a daran il "VIE" o varês di clamâ il 0432.512661. I plui svelts si puartaran a cjase 2 biliets par om.
02 agosto 2009
Lignan
Al sarà stât parcè che e jere la prime domenie di Avost, al sarà stât parcè che al jere un soreli che al disfave ancje il savalon, al sarà stât parcè che il mâr al jere un figade, ma vuê a Lignan al jere plen di int.
E ancje jo mi soi butât tal mieç des ondis che a increspavin la aghe: masse biel!
E ancje jo mi soi butât tal mieç des ondis che a increspavin la aghe: masse biel!
01 agosto 2009
Robis di mats
O premet che no ai viodût il post in cuistion e duncje no sai ce che realmentri e à scrit Flavia, la assessore a la culture di Sant Denêl e blogger. Duncje comentâ cence vê elements nol è just parcè che no sai se e à ofindût cualchidun, se e à doprât peraulatis o altri.
Jo stes o ai vût ce discuti cun jê par posizions che e veve cjapât e no simpri o condividi ce che e scriveve.
Ma ce che o ai let sul gjornâl e il fat che al sedi stât ancje sierât il so blog, mi somee propit ecessîf. Mi somee une grande sconfite di ducj.
Jo stes o ai vût ce discuti cun jê par posizions che e veve cjapât e no simpri o condividi ce che e scriveve.
Ma ce che o ai let sul gjornâl e il fat che al sedi stât ancje sierât il so blog, mi somee propit ecessîf. Mi somee une grande sconfite di ducj.
Iscriviti a: Post (Atom)


text:
DEUTERONOMI (9)
Letôr: Paolo Cerno
Regâl di rût boncûr
91Scolte, Israel. vuê tu sês sul at di passâ il Gjordan par lâ a spodestî gjernaziis plui grandis e plui fuartis di te e a cjapâ grandis citâts che a àn i rinfuarçs alts fintremai tal cîl. 2I anakits a son un popul grant e int alte di stature. Tu ju cognossis e tu âs sintût a dî: Cui rivial mai a tignîur teste ai fîs di Anak? 3Ten a ments vuê che al è il Signôr to Diu che al passarà denant di te come un fûc che al incenerìs dut e ju fiscarà e simpri lui ju metarà sot dai tiei pîts; alore tu ju spodestissarâs e tu ju fasarâs fuî cence remission come che tal à dit il Signôr. 4Cuant che il Signôr, to Diu, ju varà fats cori denant di te, no sta dî tal to cûr: Al è par vie che mi soi compuartât onestamentri che il Signôr mi à fat paronâ cheste tiere, a la cuâl che il Signôr al splante chestis gjernaziis a to vantaç par colpe de lôr inicuitât. 5Nol è par vie de tô justizie ni de onestât dal to cûr che tu jentris di paron de lôr tiere, ma al è propit par vie de lôr inicuitât che il Signôr to Diu al spodestìs chestis gjernaziis a to vantaç; e al è ancje par mantignî la peraule che ur à zurât ai tiei vons, a Abram, a Isac e a Jacop. 6Ten a ments vuê che no je la tô condote oneste che ti merte di cjapâ dal Signôr to Diu cheste tiere furtunade come paron; che di fat tu sês un popul cu la crepe dure.
Tal Sinai: prevaricazion, intercession di Mosè
7Visiti, no sta dismenteâ che tu âs fat inrabiâ il Signôr to Diu tal desert. De dì che o sês saltâts fûr de tiere dal Egjit fin cuant che o sês rivâts in chest lûc, si sês simpri ribelâts al Signôr. 8Sul Oreb o vês stiçât il Signôr e il Signôr si è inrabiât cuintri di vualtris al pont di fiscâus di fonde fûr. 9O jeri lât su la mont par cjoli lis lastris di piere, lis lastris dal pat che il Signôr al faseve cun vualtris. O vevi stât su la mont corante dîs e corante gnots cence mangjâ pan ni bevi aghe. 10Il Signôr mi veve dadis lis dôs lastris di piere, scritis cul dêt di Diu, edentichis pont par pont a lis peraulis che us veve dit dal mieç dal fûc, su la mont, te dì de semblee. 11Scjadûts corante dîs e corante gnots, dopo di vêmi dadis lis dôs lastris di piere, lastris dal pat, 12il Signôr mi à dit: Jeve sù di chi, va jù di corse che il to popul al è lât fûr di strade, lui che tu lu âs fat saltâ fûr dal Egjit. No àn stât trop a slontanâsi dal troi che ur vevi segnât; si àn fat un idul di metal fondût. 13Po il Signôr mi à dit: O ài viodût chest popul: al è un popul cu la crepe dure. 14Lassimi che ju fischi e che o scanceli il lôr non sot dai cîi e che o fasi di te un popul plui fuart e plui grant di chel li! 15O soi dismontât de mont ch’e jere dut un boreç: o vevi tes mês mans lis dôs lastris dal pat. 16E o ài viodût che o vevis pecjât cuintri dal Signôr vuestri Diu. Si vevis fat un vidiel di metal fondût: no us veve coventât masse par slontanâsi de strade che il Signôr us veve dit di lâ. 17O ài cjolt lis dôs lastris e cu lis mans lis ài butadis e lis ài spacadis sot dai vuestris vôi. 18Daspò mi soi butât par tiere denant dal Signôr; come la prime volte, o ài stât corante dîs e corante gnots cence mangjâ pan e cence bevi aghe par colpe dal pecjât che o vevis cometût fasint ce che al è mâl pai vôi dal Signôr al pont di fâje vignî sù. 19Parcè che o vevi pôre di cheste rabie, di cheste ire ch’e sburtave il Signôr cuintri di vualtris cul fin di splantâus. E ancje cheste volte mi à scoltât. 20Ancje cuintri di Aron il Signôr al jere fûr di sè, rissolût a fâlu murî. Mi soi intrometût ancje a pro di Aron. 21Cheste vore di pecjât che si vevis fate, chest vidiel, lu ài gafât, lu ài brusât tal fûc, lu ài fruçât, lu ài ridusût in pulvin di chel minût e o ài butât il pulvin tal riul che al scor jù de mont.
Infedeltât tal desert
22Ancje a Tabere e a Masse e a Kibrot-Taave je vês fate vignî sù al Signôr. 23E cuant che il Signôr al à volût fâus lassâ Kades-Barnee disint: Lait sù a cjapâ paronance de tiere che us ài dade, vualtris si sês rivoltâts cuintri dal Signôr vuestri Diu, no vês crodût in lui e no vês scoltade la sô vôs. 24Si sês ribelâts al Signôr de prime dì che us à cognossûts.
25Alore jo mi soi butât par tiere denant dal Signôr e o soi restât ingenoglât ducj chescj corante dîs e corante gnots, parcè che il Signôr al veve resonât di fâle finide cun vualtris. 26Mi soi messedât daprûf dal Signôr e i ài dit: Diu gno, Signôr, no sta fruçâ il to popul e la tô legjitime, che tu lu âs sfrancjât cu la tô grandece e fat saltâ fûr dal Egjit cun man fuarte. 27Visiti dai tiei fameis, di Abram, di Isac e di Jacop, e no sta cjapâte masse se chest popul nol sta sot, se al è trist e se al pecje, 28che no vedin di dî te tiere di dulà che tu nus âs fats saltâ fûr: il Signôr nol à rivât adore di menâju te tiere che ur veve fevelât, e ju à fats saltâ fûr dome par asse cuintri di lôr, par fâju murî tal desert. 29A son simpri il to popul, la tô legjitime, chei che tu ju âs fats saltâ fûr cu la tô grande fuarce e cul to braç tindût.